text:
कुणाल, मधेपुरा। अप्रैल १६, २०१६. मैथिली जिन्दाबाद!
समाचारः साभार कोसी एक्सप्रेस न्युज, सहरसा
मधेपुरा जिलाक सिंहेश्वर थाना क्षेत्र अंतर्गत जजहट सबैला मे वृहस्पति दिन साँझक समय एकटा बचियाक कलेजा निकालबाक दुस्प्रयास करबाक आरोप मे एक युवक केँ तलवार और चक्कू सहित पकड़ल गेल अछि।
ग्रामीण सब ओहि अपराधी केँ बाद पुलिसक हवाला कय देलक। आरोपी जिला मुख्यालय केर कॉलेज चौक निवासी अनमोल कुमार मुखिया बताओल जा रहल अछि। ओकरा संग करीब आधा दर्जन आरो युवक सब छल जे फरार होयबा मे कामयाब रहल, ई बयान ग्रामीण सब द्वारा देल गेल अछि।
जजहट सबैला केर मंसूरी टोला निवासी मो. हसीम केर 6 वर्षीय बेटी नरजीना खातून पुलिस केँ बतेलक जे सायंकाल ओ अपन घरक पछुऐत मे किछु काज सँ गेल छल, तखनहि झाड़-जंगल मे नुकायल 6-7 जन तलवार और चक्कू देखबैत आयल आर ओकरा उठाकय लऽ जाय लागल।
लोक सब ओकर कलेजा निकालबाक बात कहि रहल छल। बचिया द्वारा हल्ला केला पर ओकर माय-बाप तथा ग्रामीण पहुंचि गेल आर अनमोल मुखिया केँ पकड़ि लेलक। अनमोल केर संग आयल आन अपराधी सब मौकाक फायदा उठाकय भागि गेल। बाद मे सिंहेश्वर थाना केँ खबर देल गेल, ओतय पहुंचि पुलिस द्वारा आरोपी केँ गिरफ्तार कय थाना लऽ जायल गेल।
आरोपी अनमोल कुमार मुखियाक कहब अछि जे वृहस्पति दिन जुड़ि शीतल छल। एहि दिन शिकार खेलेबाक परंपरा अछि। तही लेल ओ सब शिकार खेलेबाक लेल आयल छल। एहि समय बचिया बिना कारण चिकरय लागल। थानाध्यक्ष राजेश चौधरी कहलनि जे पुलिस पूरा मामिलाक जांच कय रहल अछि।


c: text/html

text:
कतेक बेर कहू आ बिन कहने रहबो कोना करू….!
बात छैक जे अपन मिथिला समाजक स्थिति दिनानुदिन बदतर भेल जा रहल अछि। कथित नीक लोक आ श्रेष्ठ लोक जिनक अनुकरण समाजक प्रत्येक वर्ग करैत छल ओ सब मौनता धारण कय लेलनि। गुरुजन लोकनि सेहो गुम्म छथि। जेठ-छोट बीच के अनुशासनक सीमा सेहो विचित्र तरहें प्रभावित भ’ गेल अछि। समग्र मे देखू त अपन मिथिला मानू मृत्युवरण करबाक समय जेना कोनो मनुष्यक कंठ घेरा जाइछ, साँस उल्टा चलय लगैछ, अपनहि लोक केँ चिन्हनाय तक सम्भव नहि भ’ पबैछ… किछु यैह दृश्य मिथिला संस्कृति आ सभ्यता के देखि रहल छी।
आर बात त छोड़ू – विवाह जेहेन महत्वपूर्ण सम्बन्ध निर्माण-निर्धारण केर विश्वक सर्वोच्च-सर्वश्रेष्ठ प्रक्रिया केहेन बदतर आ छहोंछित भ’ गेल अछि सेहो शायद अहाँ सब कखनहुँ असगर मे जरूर सोचैत होयब। कनी एहि मैसेज पर गौर करूः
“
“भाइजी प्रणाम।
कुनो कथा के तलाश में छी।
लाजे अहाँ के सोशल पेज पर हम पोस्ट नै क’ पायब, कियाक त हमर घर के सदस्य सेहो जुड़ल छथि अहाँ के पेज पर।
एगो गरीब आर सुंदर कन्या के तलाश में छी।
किछु सुझाव देबऽ के कष्ट करू। दहेज मुक्त में विश्वास राखैत छी। जिनका फैमिली एक पाइ खर्च करबा के सक्षम नै छथि, हुनका प्रायोरिटी देब।”
“
भोरे जखन हम ई मैसेज अपन मैसेन्जर मे देखैत छी त होइ य’ भोकासी पाड़िकय कानय लागी अपन समाजक दुर्दशा पर। कि यैह अवस्था छल हमर मिथिला के? कि एना कोनो युवक केँ अपन जीवनसंगिनी केर चयन लेल लाजक सामना करयवला स्थिति कहियो रहैक? घटकैती प्रथा कतय गेल? घरदेखी कतय गेल? गताते कुटमैती करेबाक मूल्यवान् परम्परा कतय गेल? सौराठ सभागाछी सन वैवाहिक जोड़ी चयन करबाक अति-अति महत्वपूर्ण आ मूल्यवान् परम्परा कतय गेल? आइ केकरो घर मे विवाह योग्य बेटा या बेटी कौमार्य अवस्था सँ गृहस्थाश्रम मे प्रवेश करत ताहि लेल परिवारक अलावे दोसर मनुष्य मे कनिकबो संवेदना नहि देखाय दय रहल अछि। कियैक? मानवीयता हेरायल-भोथियायल बुझा रहल अछि। भौतिकतावाद के नंगा नाच समाज केँ कहकहा लगबैत ग्रास बनेने जा रहल अछि। एहि विद्रूप अवस्था मे लोक स्वयं केँ पीठ ठोकि-ठोकि बौंसय मे लागल अछि।
चलू, अपन काज अछि चिन्तन। चिन्तन-मनन करैत उपाय के खोज अपन काज अछि। आर ई काज दहेज मुक्त मिथिला समूह अपना लेल १० वर्ष पूर्वहि निर्धारित कय लेने छल। प्रयास त ‘सौराठ सभागाछी’ केँ जगेबाक सेहो कयलक… तखन प्रयास मे जा धरि सभक सहमति आ समर्थन संग सहभागिता नहि भेटत त अहाँ कहियो पूर्ण सफल नहि भ’ सकैत छी। खैर! जँ हम सब विषय प्रवेश मात्र करेलहुँ तैयो समाज मे एकटा सन्देश गेल। सार्थक प्रयास केँ निरन्तरता देनाय सेहो बड पैघ बात होइत छैक।
वर्तमान दयनीयता के एकमात्र कारण छैक मिथिला के आर्थिक पिछड़ापन। मिथिला के पास अपन राज्य नहि होबक कारण ई बाढ़ि-सुखाड़ सँ संघर्ष करैत आ निकम्मा-ढोंगी लोक के बहुतायत कुटिलाई मे फँसि आखिरकार जेहो किछु उद्योग-रोजगार सब छलैक एतय ओ सब मटियामेट भ’ गेलय। आइ लोक अपन गाम सँ उपटि-उपटि शहर-नगर भटकय लेल बाध्य अछि। पहिने त पेट तखनहि आन बात! पेटे के पाछू सारा संसार बेहाल अछि। मूल्य, मान्यता, परम्परा आदि गेल छप्पर पर। अतः एहेन परिस्थिति मे प्रवासस्थल सब मे हम सब जँ एहि लेल मात्र एकजुट नहि होयब जे विवाह केर समस्याक निदान आ दहेज मुक्त विवाह केर मात्रा बढय त नोट कय ली अपने सब – मिथिला सभ्यता निश्चित इतिहास बनि जायत।
हम ओहि युवा केँ जवाब देलियनि –
“त अहाँ हमरा अपन पूरा परिचय, काजक विवरण, गोत्र, आ कथापक्ष कतय सम्पर्क करथि से नम्बर उपलब्ध कराउ। ई काज हमहीं कय देब बिना अहाँक नाम लिखने। सिर्फ नम्बर सार्वजनिक त करहे पड़त।”
अभियानक अर्थ बुझैत अपने सब कियो अपन-अपन स्तर सँ परोपकार केर भावना सँ एकरा सफल बनाउ। मिथिला सभ्यताक रक्षा करय जाउ। त्राहिमाम्-त्राहिमाम् टा कयला सँ ईश्वर केर कृपा कहिया बरसत से नहि जानि, धरि अपना हाथ मे जे समाधान अछि ताहि पर केन्द्रित होइयौ।
स्मारिका-२०२१ संग हर जगह मिलन समारोह के पाछू के उद्देश्य नेता बनब या फेस चमकायब, शेल्फी खिंचायब आ अपन पीठ अपनहि ठोकब से बात नहि छैक – बल्कि समाजक लोक केँ दुर्दशा सँ उबारबाक चिन्तन-मनन आ कर्मठ परिचय सभा केँ बढावा देबाक लक्ष्य छैक। मांगरूपी दहेज केर प्रतिकार करैत अनुकूल समय पर अनुकूल जोड़ी मिलबैत विवाह संस्था केँ पटरी पर रखबाक बात छैक। वर्णसंकर समाज जहाँ बनल त तीन पीढ़ी ऊपर आ तीन पीढ़ी नीचां तक नाश भ’ जेबाक सैद्धान्तिक निर्णय छैक। तेँ विवाह योग्य वर वा कन्या केँ भटकय सँ बचाउ। ॐ तत्सत्!
हरिः हरः!!

robotstxt: allowed

filter: keep


text:
हार्दिक अपील
प्रत्येक मैथिली भाषी आ विशेष रूप सँ साहित्यप्रेमी लोकनि सँ विशेष आग्रह –
गैर-आवासीय नेपाली संघ – एनआरएनए केर “भाषा, साहित्य, संस्कृति तथा सम्पदा प्रवर्द्धन समिति” द्वारा निरन्तर उद्देश्य सन्दर्भित कार्यक्रमक आयोजना कयल जाइत रहल अछि। पहिल बेर एहि संस्था द्वारा नेपालक अन्य राष्ट्रिय भाषाक रूप मे सर्वप्रथम मैथिली केँ स्थान दैत आइ रवि दिन १७ जनवरी नेपालक समय ८ बजे (भारतक समय ७ः४५ बजे) सन्ध्याकाल मिथिलाक वरदपुत्र डा. उपेन्द्र महतो (एनआरएनए केर संस्थापक अध्यक्ष) आ प्राज्ञ धीरेन्द्र प्रेमर्षि (नेपाल संगीत तथा नाट्य प्रज्ञा प्रतिष्ठान) केर सान्निध्य आ संलग्नता मे मैथिलीक चर्चित कवि लोकनि मे विन्देश्वर ठाकुर, अमित प्रताप साह, सुभाष कुमार बैठा, राम अधिन यादव ‘सम्भव’, सन्तोष सिंह संग हमरो सहभागिताक अवसर देल गेल अछि। एहि कार्यक्रम मे सहजकर्ताक भूमिका सुश्री भगवती बस्नेत ‘बुनू’ तथा हरि पौड़ेल रहथिन।
विदित हो जे एनआरएनए केर उच्च पदाधिकारी एवं भाषा-साहित्य प्रेमी श्री हिकमत बहादुर थापा एहि तरहक मन्तव्य काफी समय सँ दैत रहला जे एनआरएनए द्वारा नेपालक सब मातृभाषा प्रति सम्मान आ सेवाक भाव राखिकय काज करबाक नियार अछि, आर तेकर शुरुआत आइ सँ ‘मैथिली’ केन्द्रित ३३म आयोजन द्वारा होबय जा रहल अछि।
नेपाल बहुभाषा-बहुसंस्कृति केर एक अद्भुत देश थिक जतय पृथ्वीक मेरुदण्ड हिमालय समान विशाल आ पवित्रतम स्थान संग हजारों तीर्थस्थान, ऋषि-मुनि आश्रम संग मिथिला अधिष्ठात्री जानकी आ अधिष्ठाता जनकक भूमिक संग महात्मा बुद्ध केर जन्मभूमि आ साक्षात् देवाधिदेव महादेव केर एकमेव अलौकिक ‘पशुपतिनाथ’ विराजमान छथि। पिछला कतेको दशक सँ एहि ज्ञानभूमि-शान्तिभूमि मे राजनीतिक परिवर्तनक संघर्ष जारी अछि, जे चिन्ताक विषय छी। लेकिन एनआरएनए केर अर्जुनदृष्टि राष्ट्रक समावेशिक समग्र पहिचान नेपाली केँ भाषा नेपाली सँ ऊपर समस्त नेपाली राष्ट्रिय भाषाकेँ समेटिकय सम्मान देबाक कार्य आरम्भ भेल अछि जे गन्तव्य धरि अवश्य जायत। एकल उपलब्धि सँ ऊपर सब राष्ट्रिय भाषा प्रति सम्मान आ सद्भावनाक लक्ष्य नेपालक राष्ट्रियता केँ सशक्तीकरणक एक अद्भुत प्रयास थिक, जाहि लेल एनआरएनए प्रति हम समस्त मैथिलीभाषी कृतज्ञता सँ आभार व्यक्त करैत छी। आर, तेँ अहाँ सभक सहभागिता आजुक कार्यक्रम मे आवश्यक अछि।
हार्दिक आमंत्रण
‘३३म प्रवासी प्रवाह’ – मैथिली साहित्य केन्द्रित
समय ८ बजे सन्ध्या
स्थानः ‘एनआरएन साहित्य, ईनेपलीज, आदि कुल ९ गोट फेसबुक व औनलाइन मीडिया पेज द्वारा लाइव’
पेज लिंक पर क्लिक कय केँ लाइव देखि सकैत छीः
Cordial Invitation
’33rd Pravasi Pravaah’ – based on Maithili literature
You are cordially invited to attend the online live show of NRNA (Non-Resident Nepali Association) under the name of ‘Pravasi Pravaah’ (33rd episode) based on Maithili literature which will be presented by FB page of NRN Literature (NRN Sahitya), Enepalese, and in total 9 online pages tomorrow on 17th January 2021 from 8 PM (Nepal Standar Time) and onwards.
अपने सभक प्रतिक्षा रहत।
विनीतः
प्रवीण नारायण चौधरी
अध्यक्ष, मैथिली एसोसिएशन नेपाल, विराटनगर।


text:
विकेट
विकेट तीन टा स्टम्प आ दुई टा बेलसभक समूह छी । एकर प्रयोग क्रिकेट खेलमे कएल जाएत अछि । एकरा खेलक समयमे ब्याट्सम्यानद्वारा सुरक्षित रखवाक प्रयास कएल जाएत अछि तँ बलर एकरा बलिङ करि गिरेवाक प्रयास करैत अछि ।[१] बलरद्वारा बल फेकलाक बाद यदि बल स्टम्पमे लागि बेल गिर पड़ल तँ ओ ब्याट्सम्यान आउट भऽ जाएत अछि । रन लैत काल ब्याट्सम्यान यदि अपन क्रिजक रेखा भितर नै अछि मुदा बल विकेटकें छुबि गेल अवस्थामे ब्याट्सम्यान आउट भऽ जाएत अछि ।
विकेट शब्दक उत्पति अङ्ग्रेजी शब्द विकेट गेट सँ भेल । ऐतिहासिक रूप सँ पहिने मात्र दुई टा स्टम्प आ एके टा बेल होएत छल जे छोट फाटक जका देखऽमे प्रतित होएत छल । तेसर (मध्य) विकेट सन् १७७५ मे परिचित कएल गेल ।[२]
क्रिकेटक नियमसंपादित करें
पिछला ३०० वर्षमे विकेटक आकार आ आकृति बहुतेक बेर परिवर्तन कएल गेल अछि आ आब क्रिकेटक नियमक अनुसार नियम ८ मे एकर आयाम तय कएल गेल अछि ।
- नियम ८: द विकेट— विकेट तीन टा काठक स्टम्प होबाक चाही जे २८ इन्च (७१.१२ सेमी) उंच होएत अछि । ब्याटिङ क्रिजपर गाड़ल जाएवाला स्टम्प बीचक दुरी समान होबाक चाही । एकर चौडाई ९ इन्च (२२.८६ सेमी) होबाक चाही ।
सन्दर्भ सामग्रीसभसंपादित करें
- ↑ "Law 8 – The wickets", MCC, अन्तिम पहुँच २९ सितम्बर २०१७।
- ↑ "A glossary of cricket terms". ESPNcricinfo. Retrieved 13 May 2008.


text: मगध। नक्सली आ अपराधी क कुंडली कम्प्यूटर क फ्लापी मे दर्ज भ चुकल अछि। जरूरत अछि मात्र माउस कए क्लिक करबाक। मगध प्रमंडल क पांचो जिला गया, औरंगाबाद, जहानाबाद, नवादा आ अरवल क कईटा थाना कए कम्प्यूटराइज कैल जा चुकल अछि। जिला मुख्यालय पर पुलिस कप्तान क आवासीय कार्यालय मे सेहो कम्प्यूटर क सदुपयोग भ रहल अछि। दोसर दिस केन्द्रीय गृह विभाग क्राइम रिकार्ड ब्यूरो स पटना मुख्यालय कए जोडि़ रखने अछि। नेशनल क्राइम रिकार्ड ब्यूरो द्वारा समय-समय पर राज्य क्राइम रिकार्ड ब्यूरो कए पैघ-पैघ अपराधी आ नक्सली क संगहि शातिर अपराधी क बायो-डाटा उपलब्ध करा रहल अछि। राज्य सरकार सेहो एकर महत्ता कए देखैत एकटा डीआईजी संवर्ग क अधिकारी क पद राज्य क्राइम रिकार्ड ब्यूरो क लेल सृजित करि रखने अछि। पूर्व मे एनसीआर द्वारा पठाउल गेल तकनीशियन अपन फ्लापी मे उपलब्ध सूचना जिला पुलिस क कम्प्यूटर मे डाउन लोड करैत छलाह, मुदा आब इ प्रक्रिया बंद भ चुकल अछि। एहि संबंध मे मगध क्षेत्र क डीआईजी अनुपमा एस निलेकर कहलथि जे प्रमंडल क सब जिला क टाउन थाना कए कम्प्यूटराइज भ चुकल अछि। जिला पुलिस बल क जवान कए एनसीआर स आयल प्रशिक्षक प्रशिक्षित करलथि अछि। डीआईजी श्रीमती निलेकर मानलथि जे एखन एनसीआर स जिला पुलिस क कनेक्टिविटी नहि अछि। एहन मे नेशनल क्राइम रिकार्ड ब्यूरो द्वारा निर्गत अद्यतन सूचना बिहार पुलिस कए उपलब्ध नहि भ पाबि रहल अछि। गया क पुलिस अधीक्षक सुशील एम खोपडे कहला जे शहरी क्षेत्र क सिविल लाइन्स आ मुफ्फसिल थाना मे कम्प्यूटर लगाउल जा चुकल अछि। दूनू थाना मे कम्प्यूटर क फ्लापी मे अद्यतन सूचना दर्ज अछि। ओ एतबा मानलाह जे जहानाबाद मे पुलिस क कार्य प्रणाली कए आन लाइन करबाक उद्देश्य स कम्प्यूटरीकरण क योजना बनाउल गेल छल, जे अधिकारीक उदासीनता स दम तोडि़ रहल अछि। एहि ठाम कम्प्यूटर चलेबा लेल पुलिसकर्मी कए प्रशिक्षित सेहो कैल गेल, मुदा एखनो कागज पर प्राथमिकी दर्ज भ रहल अछि। ज्ञात हुए जे बिहार पुलिस क कम्प्यूटरीकरण क योजना पुलिस मुख्यालय स्तर स वर्तमान डीजीपी नीलमणि आ एडीजी अभ्यानंद बनेने छलथि। मुदा इ अपन लक्ष्य कए हासिल करबा मे एखन धरि सफल नहि भ सकल अछि। कारण कतहू ऑपरेटर नहि अछि, त कतहू कंप्यूटर नहि पहुंचल अछि।


text: पटना। आब निजी क्षेत्र मे प्रस्तावित इन्द्रपुरी जल विद्युत परियोजना जिंदल पावर क शर्त स फंसि गेल अछि। जिंदल क शर्त अछि जे जलाशय क निर्माण राज्य सरकार अपन स्तर स करए। एकर बाद ओ 450 मेगावाट क्षमता क जल विद्युत परियोजना आ सुपर थर्मल कए दूटा यूनिट स्थापित करत। एहि परियोजना कए दू दशक पूर्व राष्ट्रीय जल विद्युत निगम द्वारा स्थापित हेबाक छल मुदा योजना कए मूर्त रूप नहि देल जा सकल। जल संसाधन विभाग योजना क महत्व कए देखैत एकरा निजी क्षेत्र मे मूर्त रूप देबा लेल निवेशक तकबाक जिम्मा बिहार राज्य जल विद्युत निगम (बीएचपीसी) कए देलक। बीएचपीसी परियोजना स्थापित करबा लेल एज इट इज क आधार पर निविदा प्रकाशित केलक। एहि मे टाटा पावर, रिलायंस, कल्पतरु आ जिंदल पावर सहित कईटा कम्पनी भाग लेलक। जिंदल क चुनाव भेल मुदा बाद मे पता चलल जे ओ जल विद्युत परियोजना स बेसी कैमूर मे थर्मल पावर स्थापित करबा लेल प्रयासरत अछि।


text:
मुजफ्फरपुर, मिथिला मिरर: 27 मार्च सं आंगनवाडी सेविकाक पटनामे राज्यव्यापी आंदोलन शुरू हेबा सं जिलाक आंगनबाड़ी केंद्रक संचालन सोमदिन सं ठप रहत। अपन समस्याक समाधानक लेल सेविका आर-पारक लड़ाई लड़बाक तैयार अछि। पटना सचिवालयकें समक्ष अनिश्चितकालीन आंदोलन शुरू करबाक लेल आंगनवाड़ी सेविका तैयार छथि। जाहिमे जिलाक सब प्रखंडक सेविका शामिल हेतीह।
आंदोलनक लेल शुक्रदिन आंगनबाड़ी कर्मचारी संघक महानगर इकाईकें बैसक अध्यक्ष कुमारी ममता’क अध्यक्षतामे कएल गेल। ओ कहलनि जे, सेविका अपन हकक लेल आर-पारक लड़ाई लड़तीन। पूरा प्रदेश सं सेविका पटनामे एकजुट भए अपन समस्या सं सरकारकें अवगत कराओत।
एम्हर, जिला महासचिव प्रतिमा कुमारी कहलनि जे, जा धरि हमर सभक समस्याक समाधान नहि होएत, आंदोलन जारी रहत। ओ कहलनि जे, 27 कए ट्रांसपोर्ट फेडरेशनक हड़तालक कारने सेविका ट्रेन सं पटना रवाना हेतीह।


text:
भारतक महाराज्यपाल
भारतक महाराज्यपाल या गभर्नर-जनरल (१८५८-१९४७ धरी वाइसरय आ गभर्नर-जनरल अर्थात राजप्रतिनिधि आ महाराज्यपाल), ब्रिटिशकालीन भारतमे ब्रिटिश शासनक प्रधान तथा भारतीय स्वतन्त्रता उपरान्त भारतमे, ब्रिटिश सम्प्रभुक प्रतिनिधिक पद छल। ई पदक प्राथमिक स्थापना १७७३मे फोर्ट विलियमक गभर्नर-जनरलक रूपमे भेल छल। तद कालमे सैद्धान्तिक रूपसँ, फोर्ट विलियमक गभर्नर-जनरलक अधीन केवल फोर्ट विलियमक प्रेसिडेन्सीक(बङ्गाल) अधिकार रहल छल आ अन्य ब्रिटिश प्रेसिडेन्सीसभ ओकर से स्वतंत्र छल, मुदा आधिकारिक रूपसँ, तत्कालीन भारतक समस्त ब्रिटिश प्रेसिडेन्सीक गभर्नरसभक केवल फोर्ट विलियमक गभर्नरक स्वीकृतिक स्थितिमे ही निर्णय लेवेक स्वतंत्रता रहल छल। सम्पूर्ण ब्रिटिश राजक उपर पूर्ण आधिकारिक अधिकार एकरा सन् १८३३मे देयल गेल, जेकर बाद ई पदक नाम आधिकारिक रूपसँ भारतक गभर्नर-जनरल(भारतक महाराज्यपाल) भेलै। एकर पहिल धारक छलैन व्यारन ह्यास्टिङ्ग्स तथा अंतिम धारक छलैन चक्रवर्ती राजगोपालाचारी
इतिहास[सम्पादन करी]
व्यारन ह्यास्टिङ्ग्स, फोर्ट विलियमक महाराज्यपालक रूपमे ई पदक प्रथम पदाधिकारी छलैन(१७७४-१७८५)। तेखन इस्ट इन्डिया कम्पनी, मुगल सम्राटक अनुमतिसँ, मुगल बादशाहक प्रतिनिधिक रूपमे भारतक अनेक भागसभपे शासन करैत छल। सन १७७३मे, कम्पनीमे भ्रष्टाचारक बात सामने आएक कारण, ब्रिटिश सरकार रेगुलेशन अधिनियमक अन्तर्गत, आंशिक रूपसँ कम्पनीक नियन्त्रण अपन अन्तर्गत ले लेलक। उक्त अधिनियमक अन्तर्गत, गभर्नर-जनरलसभक कम्पनीक निदेशकगणद्वारा चयित करिकऽ निर्णय लेल गेलइ। तथा गभर्नर आ परिषदक लेल पाँच वर्षीय कार्यकाल निश्चित करल गेल छल, तथा शासनक लगे महाराज्यपाल कऽ मध्यावधिमे पदोचित करिकऽ पूर्णाधिकार रहल।
१८३३क चार्टर एक्ट अधिनियमद्वारा फोर्ट विलियमक गभर्नर-जनरल आ परिषद् कऽ उपादिक परिवर्तित करिकऽ भारतक गभर्नर-जनरल आ परिषद् कर देल गेलइ आ ओकरा शासनक अनुमोदनक विषय बना देल गेलै, परंतु ओकर चयन आ नियुक्तिक अधिकारसभ कम्पनीक निदेशकसभक हाथे छल।
१८५७ कऽ स्वतन्त्रता सङ्ग्रामक पश्चात ईस्ट इन्डिया कम्पनीक समाप्त कर देल गेलै आ भारतक शासनक समस्त अधिकार सीधे लन्दन-स्थित ब्रिटिश सरकारक अन्तर्गत आ गेल। आ गभर्मेन्ट अफ इन्डिया एक्ट, १८४८ द्वारा महाराज्यपालक नियुक्ति ब्रिटिश सरकार आ सम्प्रभुक अधीन कर देल गेलै। सन १९४७मे भारतक उपर ब्रिटिश सरकारक नियन्त्रण समाप्त भेल आ भारत तथा पाकिस्तानक शासन दोनों देशक निर्वाचित सरकारक अधीन आ गेल, परन्तु ब्रिटिश सम्प्रभु(जेहिके एखन भारत आ पाकिस्तानक सम्प्रभु केहो उपादि दे देल गेल छल) द्वारा नियुक्त भारतक महाराज्यपालक(आ पाकिस्तानक महाराज्यपालक) पद दू देशसभक सम्विधानक परावर्तन धरी अस्तित्वमे रहल। भारतक नव सम्विधान २६ जनवरी १९५०मे एकटा धर्मनिरपेक्ष लोकतान्त्रिक गणराज्यक रूपमे स्थापित भेल आ पाकिस्तान १९५६मे इस्लामी गणराज्यक रूपमे स्थापित भेलै।
राजप्रतिनिधि[सम्पादन करी]
अधिकांश भारत पर ब्रिटिश शासनक प्रत्यक्ष नियंत्रण ना रहल छल, वास्तविक प्रशासनक प्रभार व अधिकार छल ओकर अधीनस्त अधिकारी आ अफसरसभक हाथे। तथा भारतक अधिकांश भूभागपे स्थानिया भारतीय शासकसभक राज छल जेसभ सन्धिद्वारा ब्रिटिश मुकुटक अधीन छल। अतः भारतीय सामन्तसभ आ राजा-रजवाड़ासभक लेल ब्रिटिश सम्प्रभुक प्रतिनिधि रहेक कारणसँ, महाराज्यपाल(गभर्नर-जनरल) कऽ सन १८५८मे भारतक राजप्रतिनिधि आ महाराज्यपालक(वाइसरय अंड गभर्नर-जनरल अफ इन्डिया) उपादिसँ सम्बोधित करल जाए लगल। मुदा १९४७मे भारतक स्वतन्त्रता प्राप्तिक पश्चात् राजप्रतिनिधिक उपादिक उपयोक रोक देल गेलइ आ केवल महाराज्यपालक उपादि रह गेल। तथा ई पद महाराज्यपालक रूपमे २६ जनवरी सन १९५० धरी भारतीय सम्विधानक परवर्तन आ भारतक लोकतान्त्रिक गणराज्य घोषित भेला धरी अस्तित्वमे रहलै।
नियुक्ति, कार्यकाल आ महाभियोग[सम्पादन करी]
१८५८ धरी, महाराज्यपालक ब्रिटिश इस्ट इन्डिया कम्पनीक निदेशकसभद्वारा चयित करल जाइत छल, तथा ओकर उत्तरदायित्व कम्पनीक उक्त निदेशकसभक प्रति छल। बादमे महाराज्यपालक चयन ब्रिटिश सम्प्रभु, ब्रिटिश क्याबिनेट आओर भारतक राज्यसचिव सभक निर्णयद्वारा ओकर नियुक्ति होए लगल। १९४७ पश्चात महाराज्यपालक नियुक्ति ब्रिटिश सम्प्रभु(जे भारतक सम्प्रभु भी छलैन) द्वारा भारतीय मंत्रीगणक सलाहपे करल जाय लगल।
महाराज्यपालक कार्यकाल सामान्यतः पाँच वर्षक लेल छल। तथा केहु पदाधिकारी कऽ ओकर कार्यकाल समाप्त होएक पहिनेओ महाभियोगद्वारा पदोचित करेकऽ प्रावधान छल। पुरान महाराज्यपालक कार्यकाल-समाप्ति आ नव पदाधिकारिक नियुक्तिक बीचमे एकटा अस्थायी गभर्नर-जनरलक नियुक्त करल जाइत छल, जेकरा प्रायः प्रान्तीय राज्यपालसभसँ कऽ मध्यसँ चुनल जाइत छल।
अधिचिह्न[सम्पादन करी]
एहो सभ देखी[सम्पादन करी]
सन्दर्भ सामग्रीसभ[सम्पादन करी]
बाह्य जडीसभ[सम्पादन करी]
- Association of Commonwealth Archivists and Record Managers, (1999). "Government Buildings - India"
- Forrest, G.W., CIE, (editor), Selections from The State Papers of the Governors-General of India - Warren Hastings (2 vols), Blackwell's, Oxford, 1910.
- Encyclopædia Britannica ("British Empire" and "Viceroy"), London, 1911, 11th edition, Cambridge University Press.
- James, Lawrence, Raj: The Making and Unmaking of British India London: Little, Brown & Company, 1997, ISBN 0-316-64072-7
- Keith, A. B. (editor), Speeches and Documents on Indian Policy, 1750–1921,Oxford University Press, 1922.
- Oldenburg, P. (2004). "India." Microsoft Encarta Online Encyclopedia.


text:
कलात जिला
कलात (उर्दू आ बलोच: قلات, अंग्रेज़ी: Kalat) पाकिस्तान के बलोचिस्तान प्रान्त क एक जिला छी। ई पारम्परिक रूप सँ कलात ख़ानत क केन्द्र छल। जिला क राजधानी कलात शहर छी।[१][२]
लोक[सम्पादन करी]
सन् १९९५ क जनगणना के अनुसार जिला क ८९% लोक ब्राहुई भाषा आर ५% लोक बलोच भाषा बोलैत अछी। एतए ज़िक्री समुदाय सेहो अल्पसंख्या मे मौजूद अछी। अधिकतर लोक कृषि आर मवेशी पालन सँ जीविका कमावै य।
भूगोल आ मौसम[सम्पादन करी]
जिला क मौसम शुष्क आर अर्ध-रेगिस्तानी छी। गरमि मे बहुत गर्मी आर शीतऋतु मे बहुत जाड़ा होएत अछी। अधिकतर वर्षा सर्दि मे गिरैत अछी। इलाक़ा पहाड़ी अछी आर कई वादियाँ अछी। अधिकतर पहाड़ शुष्क अछी परन्तु हरबोई पर्वत पर पुरान हपुषा (ज्युनिपर) वृक्ष फैलल अछी। मोरो नदी क्षेत्र क मुख्य नदी अछी।
प्रशासनिक विभाग[सम्पादन करी]
जिला ३ तहसील मे विभाजित अछी:
- कलात
- सुराब
- मंगोचेर
एहो सभ देखी[सम्पादन करी]
सन्दर्भ सामग्रीसभ[सम्पादन करी]
- ↑ Swidler, N. (1972) "The Development of the Kalat Khanate" Journal of Asian and African Studies 7: pp. 115–21
- ↑ The Imperial Gazetteer of India, v. 14, p. 110


text: मधुबनी:[प्रणव चौधरी] मधुबनी जिलाक कलुआही थाना क्षेत्रक पुलिस एगो फर्जी IRS अधिकारी केर गिरफ्तार केलैथ यै।उक्त अधिकारी अपने आप के आईआरएस अधिकारी बताबैय बला रोहित कुमार नाम के व्यक्ति गांवक लोग सबके ठगैय के काम करैत छेलैथ। अपना आप के यी 2017 बैच केर अधिकारी बता क अधिकारी और आम लोग सब स सेहो भेट घाट करैत छेलैथ ओर फर्जी अधिकारी बैनक मोट रकम ठगबाक काज करैत छेलैथ। गौरतलब इ अछि कि रोहित कुमार मधुबनी जिलाक ननार गांव केर निवासी अछि। जखन की असली रोहित कुमार फिलहाल अखन ट्रेनिंग में छैथ। फर्जी रोहित कुमार के कलुआही थाना पर सदर एसडीओ सुनील कुमार सिंह व सदर एसडीपीओ कामिनी वाला पूछताछ केलैथ यै।


text:
दिल्ली। 05 दिसम्बर। बक्सर सs लोकसभा सांसद अश्विनी चौबे कहला कि मैथिल कोकिल कवि विद्यापति कs प्रतिमा शीघ्र संसद भवन के प्रांगण में स्थापित कैल जैत। एही के लेल संसद में प्रस्ताव पेश करि देल गेल अछि। एही के शीघ्र स्वीकृति भेट जेबाक उम्मीद अछि। श्री चौबे दिल्ली के मावलंकर सभागार में अखिल भारतीय मिथिला संघ के तत्वावधान में आयोजित 49वाँ मिथिला विभूति स्मृति पर्व समारोह में इ जानकारी देला।
श्री चौबे कहला कि एही सप्ताह नियम 377 के तहत ओ सदन में प्रस्ताव रखला। सांसद बिहार सरकार सs मांग कैला कि बिहार विधानसभा प्रांगण में विद्यापति कs प्रतिमा स्थापित करे आर प्रक्रिया शीघ्र शुरू कैल जै। मंच पर उपस्थित बिहार सरकार के मंत्री मदन मोहन झा सs एहिके अगुआई करे के अनुरोध कैला।
श्री चौबे कहला कि विद्यापतिक' केवल साहित्यिक नै बल्कि आध्यात्मिक क्षितिज पर सेहो अद्वितीय योगदान छैन। सांसद कहला कि अंग क्षेत्र में जन्म होबाक' नाते ओ महसूस करैत छैथ कि अंग व मिथिला अलग इकाइ नै अछि, बल्कि भाषिक, सांस्कृतिक साम्यता के आधार पर सेहो एक अछि।
बिहार सरकार के भू-राजस्व मंत्री मदन मोहन झा कहला कि मैथिली भाषा संपूर्ण मिथिलांचल क्षेत्रक' विभिन्न जाति, धर्म व अन्य समूह के एक सूत्र में सदियों सs बांधने अछि।
अध्यक्षता करैत राज्यसभा सांसद प्रभात झा कहला कि विद्यापति अपन जीवटता देखेला आ संघर्ष के बीच अंतरराष्ट्रीय क्षितिज पर स्वयं के स्थापित कैला , वो धूसरित माहौल सs रहला के बादो अट्टालिका के ताकत के चुनौती देबाक साहस राखैत छलाह।


text:
२.२१.जगदानन्द झा 'मनु'- सत्य देखल
जगदानन्द झा 'मनु'
सत्य देखल
श्री शरदिन्दु चौधरी जीक जीवन एकटा पत्रकारिता व साहित्य केर विद्यार्थिक लेल मीलक पाठर साबित भय सकैत अछि। श्री शरदिन्दु चौधरी एक गोट श्रेष्ठ पत्रकार, समृद्ध लेखक आ साहित्यकार तँ छथिए संगे संग ओ छथि एकटा कोमल करेजाक स्वामी। जखन ओ देखत छथि समाजमे धर्म आ राजनीतिकेँ ओटमे लोक फरेब आ कारी व्यापार कय रहल अछि तँ ओ दुख फेंटल आश्चर्य संगे तमसा सेहो जाएत छथि आ ई सब हुनक मोनक भाव हुनक लेखनीसँ साक्षात्कार होइत अछि।
हुनक भाषा आ भाषाशैली चाहे ओ पत्रकारक रूपे हुएथि व्यंग्यकार बा साहित्यकार रूपे सहज आ मधुर अछि। हमरा एहेन जीवन भरि मिथिला मैथिलीसँ दूरो रहै बला विद्यार्थिकेँ करेजामे हुनक एक एकटा आखर मउध जकाँ मीठ घोलैत पसरि जाइत अछि। ओ जतए जे कहै चाहैत छथि ओ कियो सहजतासँ बुझि सकैत अछि। एहि गुणक कारण भय सकैत अछि हुनक विताएल तीन दशकसँ बेसी समय जे पत्रकारिताक मात्र सेवेटा नहि रहल वरन ओ मैथिली पत्रकारिताक लेल एकटा साक्षात्कार रहला।
रहल जस अपजसक गप्प तँ ई अप्पन हाथमे नहि छैक। हम सभ ओनाहितो बुझै छीयैक जे मैथिली साहित्यमे गुणसँ बेसी गालबजाउन, गुटबंदी आ तूँ हमरा दें हम तोरा देबौकेँ चलन बेसी छैक। मिथिला मैथिलीक समाजक एहनेसन रंग देख कय शरदिन्दु चौधरीक मुँहसँ निकलल होएत "बड़ अजगुत देखल"। शरदिन्दु चौधरीक पोथी "बड़ अजगुत देखल" कहै लेल ई व्यंग्य संग्रह अछि मुदा वास्तवमे ई कामदेवक वाण सनक अछि। जाही वाणक घावसँ सोनीत बहैत कियौ नहि देखै छैक मुदा मनकेँ तार तार कय दै छैक। आओर इहे हाल होएत अछि एकटा सुधि आ निष्पक्ष पाठकक जखन ओ शरदिन्दु चौधरी जीक व्यंग्य संग्रह "बड़ अजगुत देखल" पढ़ैत छथि। असलमे कही तँ "बड़ अजगुत देखल" पढ़ला बाद बुझना जाइत अछि जेना सत्य देखने होई वा सत्यसँ साक्षात्कार भेल हुए। लेखक स्वयं पोथीक भूमिका "मुक्ति पायबाक प्रयत्न"मे कहैत छथि, "ई ने हास्य अछि, नें व्यंग्य अछि, हमर कहबाक एकटा ढंग अछि।"
आ जँ हम कही तँ, "ई ने हास्य अछि, नें व्यंग्य अछि, शरदिन्दु चौधरीक कहबाक एकटा ढंग अछि। जाहिमे देखाइत छैक सभकेँ अपन कर्तव्य आ काज मुदा परचट्ट जकाँ सभकियो आँखि कान केने अपन बंद अछि।
एही व्यंग्य संग्रहकेँ तरकशमे कुल बीस गोट व्यंग्य रूपी वाण राखल अछि, जे समाजक अगुआ, नेता, मठाधीश, संगठाधीश, सभक कृतकेँ देखार कय रहल अछि आ एहिमेँ शरदिन्दु चौधरी जीक कहैक ठंग आ लेखनीक जतेक प्रसंशा कएल जेए से कम।
पहील व्यंग्य, "जनहित"मे कोना करिया कक्का बाढ़ि सहाय काजमे आयल करोड़ो रूपया संतोष झाक द्वारा गवन कय लेलाक कारणे तमसाएल लोकसभकेँ कोना शांतेटा नहि कएला, संतोष झाक कुकर्मकेँ झंपैत अपन अपन धरकेँ भरैकेँ पुरा इंतज़ाम कय सेला। आजुक समयमे सगरो एहिना भय रहल छैक। तूहुँ खो हमहुँ खाइ छी, जनता जेए चुल्ही तअर।
दोसर व्यंग्य "धन्यवाद ज्ञापन" कोना दुर्गा पूजाक उत्सब धूम धामसँ मनाएल गेल। भांगड़ा, डांडिया, गरबा, बिहू, पहाड़ी नाच सहित देश विदेशक सांस्कृतिक कार्यक्रम बहुत नीकसँ प्रस्तुत केएल गेल। नहि प्रस्तुत रहेए तँ मिथिला मैथिलीक गीत संगीत कला लोककथा आ सांस्कृतिक कोनो कार्यक्रम। सब कार्यकर्ता संयोजक आ कलाकार सभकेँ धन्यवाद ज्ञापन दै काल एकरा स्वीकार करैत कोना करिया कक्काक गला अवरुद्ध भ गेलनि ।
"मोआबजाक खोजमे" वस्तुतः मिथिलाक बाढ़ि आ माओवादीक संकट आ सरकार द्वारा कोनो निवारण नें कय कोना छूच्छे मोआबजा द क अपन इतीश्री बुझैत अछि। मोआबजा सेहो की तँ पाँच शेर अनाज वा किछु सय टाका। एहि बहाने एहीठाम मिथिलाक धरती परक लोकक मूल्य लगाएल गेल अछि। वस्तुतः रोचक सत्य, अकल्पनीय आ चिन्ताजनक। वास्तवमे शरदिन्दु चौधरी जीक कहबाक ढंग ज़बरदस्त अछि।
'की मथै छी।'
'मिथिला।'
'की तकै छी।'
'मैथिली।'
'भेटल ?'
'नइं।'
ई उत्कृष्ट संवाद थिक "की मथै छी ?"सँ ज़बरदस्त। प्रतेक बर्ख विद्यापति पर्वमे मिथिला मैथिली विकासक निमित्त काज आ ओकर विभिन्न पक्षकेँ देखाबैत "की मथै छी?" व्यंग्य व्यंग्य नहि भय कऽ वास्तविक चित्रण अछि जेकरा लेखक अपन शव्दमे कहि हमरा सबहक गालपर एकटा जोड़गर थापर मारैत सुतल मिथिलाबासीक आँखि खोलैक पूरा प्रयास केने छथि।
"दिव्य ज्ञानक प्राप्ति"मे स्तनपान सप्ताहकेँ केन्द्रित करैत कतेक आसान शव्दमे लेखक सबहक सामने गप्प राखैमे सफल छथि। संगे चिन्तित सेहो। समाजमे स्त्रीकेँ कोना एकटा वस्तु बुझल जा रहल अछि। स्त्री सेहो ओहिमे खुस भ अपनाकेँ वस्तु मानि, हुनक वस्तु नहि खराप भ जाइन तेँ डरे कोना बच्चाकेँ ईश्वर प्रदत अमृतसँ दूर राखि अपन एकटा नव प्रवृत्तिक निर्माण कय रहल छथि।
"दर्शन सुदर्शन"मे दुकान जकाँ मिथिला मैथिलीक संस्थान/ विद्यापति पर्वक संस्था, पुरस्कार वितरण, कवि सम्मेलनक वास्तविकताकेँ उजागर केएल गेल अछि। ख़ास कय पटनाक चेतना समितिक कार्य प्रणाली आ अवरुद्ध मिथिला मैथिलीक विकास कार्यकेँ कटाक्ष करैत सम्पूर्ण व्यवस्थाकेँ नांगट कय देने अछि। शरदिन्दु चौधरी जीक शव्देमे एकटा निष्पक्ष आ निरगूट साहित्यकारक लेल" जाइत छी तँ जाउ, मुदा ई जानि लिअ जे कतबो लिखब, कतबो पढ़ब अहूँक वैह गति होएत जे विद्यापतिकेँ भेलनिहें। अहूँ ओहिना कोनो कोनटामे मुँह नुकोने नुकायल रहब। नाम सभ अवश्य लेत, सप्पत भने अहाँक खायत, संकल्पो अहीँक नामपर लेत, मुदा करत वैह जे ओकरा मोन होयतैक। पड़ाइत रहब तँ एहिना पड़ाइते रहि जायब।"
"हम मैथिल छी" मे उजागर केने छथि देश सहित मिथिला आ खासकय मिथिलाक गामक बेरोज़गारीक मार्मिक दृश्य। संगे जाहि काजमे मैथिल सबसँ आँगा अछि ओकर ज्ञान करबैत छथि, आ ओ काज अछि राय देनाई।
चुनावी तुक्कामें आजुक समयकेँ राजनीति, चुनाव आ चुनाव व्यवस्था, नेता आ जनताक बीचक सम्बंध एक एक टाक खोंइचा छोरा कय ओकर वास्तविकताकेँ देखार केएल गेल अछि। कोना नेता लोकनि भोटरकेँ भेंड़ा बुझि ओकरा अपना पक्षमे करबा लेल जाति पातिक फूटवार कय अप्पन लक्ष साधैमे निपुण छथि। ओतय जनता सेहो आब बूझनुक होयबाक चेष्टामे लागल अछि। जाति पातिसँ उपर भ जीवन रक्षाक बातपर, बात करैक लेल तैयार भ रहल अछि।
कोना नेतासभ काजक बलपर नहि टाकाक बलपर जनताकेँ किनैक चेष्टा करैत अछि। कोना पार्टी सभक प्रदेश कार्यालयमे टिकटक बिक्री आ ओकर बादो असफल भेलापर कोना पार्टीक अदला-बदली होइत छैक।
रौदी दाहीक कारणक संगे कोनो उद्योग धंधाक नहि रहने कोना मिथिला समाजक युवाशक्ति रोज़गारक खोजमे पंजाब हरियाणा ओगरने छथि, आ गाममे बचल लोग आवयबला मनीआर्डर पर वकोध्यान लगोने रहैत छथि। कोन मुँहे नेतासभ एहि मूलभूत आवश्यकताकेँ नहि देख पबैत छथि। नेता की नेता जनतो सब अपन अपन वास्तविकता व मूलभूत समस्याकेँ नहि देखि जातिपातिकेँ राजनीतिमे ओझरा अपन विकाससँ दूर पड़ेल जाएत छथि। राजनीति पार्टीमे चोर बनोलक अधिकता आ झगड़ाक एतेक नीकसँ लेखक उजागर केने छथि से वास्तविकतासँ साक्षात्कार करबैत, हमरा सभकेँ अपन राजनीति आ समाजीक व्यवस्थापर एकबेर फेरसँ सोचै लेल विवश कय दैइए।
"हम की करबै सरकार" मे जनताक संगे संग व्यापारी वर्गक व्यथाकेँ बहुत नीकसँ उजागर कएल गेल अछि। कोना व्यापारी सभ महंगाई संगे हाटक चुंगीं, बाजारक रंगदारी संगे संग चुनाव टेक्स सेहो सहैत अछि। चुनाव टेक्स नहि देलापर जानमालकेँ से हानि, आ ई ककरोसँ छूपल नहि छैक। उपरसँ ग्राहकक चिखनापर चिखनाक मांग।
समाजक सब पक्षक अव्यवस्थापर एतेक सटीक आ सूक्ष्म ध्यान देनाई ई शरदिन्दु चौधरी जीक कलमकेँ अलावे आन ठाम नहि देखा सकैत अछि ओहो एतेक सहज आ व्यंग्यक रूपमे।
मिथिलाक घूरतर बैसल लोकसभ सेहो आइ काल्हि आर्थिक आ राजनीतिक व्यवस्थासँ व्यथित भय एहने गप्पसप्प करैत छथि। मिथिलाक आमलोकेँ एखन धरि चुनावक गरमी ओतेक नहि गरमा सकलै जे ओ घूर छोड़ि चुनावक मैदानमे उतरि, समाजक विकास लेल काज क सकै। ओ तँ पचास वर्षसँ चुनाव आ ओकर कार्यक्रमक आदि भ चुकल अछि। कोनो नेता आबैत हुनका लेल सब एकसमान जेहने नागनाथ, तेहने साँपनाथ। आ एहि नागनाथ साँपनाथकेँ झगड़ा आ तुलनात्मक अध्ययन करैत हम सब शरदिन्दु जीक एहेन हीराक चमककेँ नहि देखैत हुनका ओ मान सम्मान नहि द पेएलिअनि जिनकर ओ हक़दार छथि। ईहे विडम्बना अछि मिथिला मैथिलीक साहित्य, समाज आ राजनीतिक, नागराज सांपराजमे ओझराएल, ओहिसँ बाहर निकैल आगू देखैक आवश्यकता हमरा सबकेँ अछि।
अपन मंतव्य editorial.staff.videha@gmail.com पर पठाउ।


text:
बहुमुखी प्रतिभाक धनी राहुल गाम घर मे नाटक खेलाइत खेलाइत कहिया एकरा अपन करियर बना लेलथि हुनको पता नहि चलल । ‘बाहुबली’ क ललन क रूप मे काज करि छोट पर्दा क जरिए..घर-घर मे पहचानल चेहरा राहुल आइ हिंदी आ मैथिलीक कईटा सिनेमा मे लीड भूमिका निभा रहल छथि। हुनकर मैथिली फिल्म सजना के आँगन में सोलह श्रृंगार एहि साल आबि रहल अछि। प्रस्तुत अछि इसमाद लेल राहुल स सुनील कुमार झाक गपशपक खास अंश-
प्र- राहुल सबस पहिने इसमाद स गप करबा लेल धन्यवाद।
राहुल- अहूं कए धन्यवाद
प्र- अहांक पैतृक घर कतए भेल, परिवारक आओर कियो एहि फील्ड मे छथि?
राहुल- हमर घर मधेपुरा भेल। हमर जन्म 21 फरबरी 1977 कए मधेपुरा जिलाक एकटा छोट सनक गाम बुधमा में भेल अछि। …।
प्र- अहांक एकटा कलाकार बनबा मे माता-पिताक एतबा योगदान अछि।
राहुल- हम पढाई लिखाई मे ठीक रही। अपन क्लास मे फर्स्ट करैत रही, ताहि लेल माता-पिता सेहो कहियो कला स कोनो समझौता करबा लेल दबाव नहि देलथि। हुनकर सहयोग क कारण आइ एहि ठाम छी।
प्र- अहांक पढाई कतए भेल।
राहुल- प्रारंभिक शिक्षा स ल कए स्नातक तक क शिक्षा सहरसा जिला मे मनोहर लाल टेकरीवाल कॉलेज स केलहुं। सांख्यकी स स्नातक केला क बाद दिल्ली एलहुं आ त्रिवेणी कॉलेज स फोटोग्राफी मे स्नातक केलहु, मुदा भीतरक कलाकार मन…फोटोग्राफी मे नहि रहबा लेल बेर बेर दबाव द रहल छल। किछु दिन क बाद हिमाचल प्रदेश क मंडी ड्रामा स्कूल स ड्रामेटिक आर्ट मे डिप्लोमा करबाक फैसला लेलहुं आ ओहि ठाम स निकललाक बाद सीधा मायावी नगरी मुंबई…।
प्र- अहांक कला यात्रा कोना शुरू भेल।
राहुल- हम जीवन क पहिल स्टेज नाटक अपन कॉलेज क दिन मे सहरसा मे केने रही, जेकर नाम छल अमली… सहरसा क आह्वान नाट्य मंच केने छल। आरटी रंजन क निर्देशन मे मंचित इ नाटक सहरसाक लोक क दिल मे बैस गेल छल आ हमरा एकटा सशक्त अभिनेता क रूप मे उभरबाक मौका भेटल।
प्र- मुंबई मे केहन अनुभव रहल, काज भेटबा मे केतबा दिक्कत भेल।
राहुल- अनुभव नीक रहल आ आज भेटबा मे कोनो पैघ दिक्कत नहि भेल। मुंबई एला क बाद पहिल बेर अभिनय करबाक मौका भेटल बाहुबली धारावाहिक मे ललन सिंह क भूमिका स। बिहार क बाहुबली नेता पर बनल ई धारावाहिक मे हमरा काफी स्कोप भेटल आ हमर काज क सराहना भेल। जेकर परिणाम सेहो सोंझा आयल। हिंदी फिल्म दिलनशी मे काज भेटल।
प्र- अहां मैथिली सिनेमा मे सेहो काज कए रहल छी।
राहुल- जी, हमर पहिल मैथिली फिल्म सजना क आँगन मे सोलह श्रृंगार दशहरा क सुभ अवसर पर अपना लोकनि क बीच आउत। एही मे हमर मुख्य भूमिका अछि। एकर अलावा सेहो हम दू टा मैथिली फिल्म कोशी मैया आ सबरी क बैर, आ एकटा हिंदी फिल्म पुष्पांजलि कए रहल छी।
प्र- अहां मैथिली सिनेमाक विकास लेल प्रयासरत छी, कोनो योजना अपन क्षेत्रक विका लेल सेहो अछि।
राहुल- योजना त बहुत अछि, मुदा जाहि पर गंभीरता स विचार कए रहल छी ओहि मे सएकटा सहरसा जिला मे एकटा नाट्य विद्यालय खोलबाक योजना कहि सकैत छी। अपन गाम घर क जे कलाकार टका या नीक दिशा निर्देश क आभाव मे अपन कलाकार मन कए हत्या करैत छथि हुनका लेल इ नाट्य विद्यालय वरदान साबित होएत।
प्र- राहुल अहांक आगामी सिनेमाक सफलताक बधाई आ इसमाद संग गप करबा लेल धन्यवाद।
राहुल- इसमाद कए सेहो शुभकामना आ धन्यवाद।


text:
— अखिलेश कुमार मिश्र।
मिथिलाक जे भौगोलिक स्थिति अछि से उत्तर हिमालय, दक्षिण गंगा, पूरब कोशी आ पश्चिम गंडक तक अछि। बीच कमला-बलान आ बागमती नदी सेहो अप्पन जल सँ अहि धरा कें सिंचित करैत छैथि। अर्थात ई क्षेत्र सदा प्राकीर्तिक रूप सँ परिपूर्ण रहल अछि। तै एतुका लोक कें प्रकृति सँ विशेष प्रेम भेनाइ स्वभाविक अछि। ई प्रकृति प्रेम एतुका हरेक पाबनि-तिहार में रचल बसल अछि। सभ पाबनि-तिहारक प्रकृति प्रेम के वर्णन संक्षेप में प्रस्तुत अछि।
जुड़-शीतल शब्द दू शब्दक जोड़ अछि। पहिल अछि जुड़, मतलब जुड़ेनाइ अर्थात केकरो सुख देनाइ या तृप्त केनाइ आ दोसर शब्द अछि शीतल अर्थात केकरो शीतलता प्रदान केनाइ। मिला जुला कs ऐह भेल जे अहाँ दोसर के कतेक हित कs सकै छी चाहे हो मनुष्य हो वा प्रकृति।
चलु तहन ई दिखियौ जे जुड़-शीतल पावनि में ई बात कोना निहित अछि। चैत महिनाक संक्रान्ति आ ओक्कर प्रातः जुड़ शीतल मनाओल जाइत अछि। ई पावनि दू दिनक होइत अछि। पहिल दिनकेँ टटका या सतुआइन कहल गेल अछि आ दोसर दिनक पावनि कें बसिया आ धुरखेल कहल गेल। पहिल दिन मुख्यतया दान पुण्य आ समयानुकूल भोजन के प्रधानता रहैत अछि। ग्रीष्मक आरम्भ भs गेल रहैत अछि तs नवका घैल में शीतल जल, नया उपजल जौ, आमक टिकुला, पाई आ अन्य सामग्री दान कैल जाइत अछि। भोर में सत्तू या चुरा दही सँ सुरुआत, दिन में बड़ी भात सँग नीक तरुआ तरकारी खास कs नवका परोर आ कटहर, आ राति में नबका बदाम (चना) आ गहूम सँ निर्मित दलीपुड़ी।
दोसर दिन भोरे भोर माँ-दादी द्वारा बसिया पानि सँ माथा पर थपकी दs कs जुड़ेनाइ, सभ कलम गाछी में घैल सँ पानि देनाइ, बसिया बड़ी-भात खेनाइ, सभ पोखडि झाँखुर कें साफ सफाई आ धुरखेलक प्रधानता अछि। साँझ कs कतौ कतौ कुश्ती दंगल कें सेहो प्रतियोगिता होइत अछि।
मिला-जुला कs ई पाबनि पूर्णतया प्रकृति सँ मिलि कs मनाओल जाइत अछि।
🙏🙏🙏🙏धन्यवाद🌹🌹🌹🌹
✍अखिलेश “दाऊजी”, भोजपंडौल, मधुबनी।


text:
नई दिल्ली। 21 दिसम्बर। दिल्ली केँ शालीमार बागक मैक्स अस्पताल क' बड़का राहत भेटल अछि। फ़ाइनेंस कमिश्नर द्वारा मैक्स अस्पताल केँ लाइसेंस रद्द करबाक दिल्ली सरकार केँ फैसला पर रोक लगाओल गेल अछि, जाहिक बाद सँ मैक्स अस्पताल मे फेर सँ नवा मरीज सभक इलाज शुरू भ' गेल अछि। दरअसल अस्पताल द्वारा जीवित नवजात क' मृत बतबैत परिजन सभकेँ सौंपल गेल छल, जाहिक बाद दिल्ली सरकार एहि मामला के जांच करेना छल। जांच रिपोर्ट मे दोषी पाओल गेलाक बाद दिल्ली सरकार अस्पताल केँ लाइसेंस रद्द क' देना छल।
दिल्ली सरकारक फैसला केँ बाद उपराजयपाल अनिल बैजल ई मामला कोर्ट ऑफ फाइनेंस कमिश्नर लग भेजना छला। शालीमार बाग स्थित मैक्स अस्पताल मे जिंदा बच्चा क' मृत बतेबाक मामला मे दिल्ली सरकार तीन सदस्यीय समिति केर गठन केना छल, एहि समिति द्वारा अप्पन रिपोर्ट मे अस्पताल द्वारा तय मेडिकल नियम सभक पालन नहि करबाक दोषी पाओल गेल छल।


text:
कोभिड-१९ भेल बेमारीसभक क्लिनिकल व्यवस्थापन कोर्ससिरिज अन्तर्गत रहल इ कोर्सलेमन्द, मध्यम आ गम्भीर कोभिड-१९ भेल बेमारीसभक उपचारमे रहल व्यवस्थापन रणनीतिसभक मुख्य बातसभक झलक प्रदान स.त् । जाँच तथा निदानका विधिसभके कोभिड-१९ मे प्रयोगशाला परीक्षण सम्बन्धी ध्यान देल जेबाक बात्सभ (laboratory consideration) आ कोभिड-१९ मे इमेजिङसँग सम्बन्धित ३ टा मोड्युलसभमे चर्चा कएल गेल अछि । अक्सिजन चलेबाक सम्बन्धी बात्के नाकस लगेबाक क्यानुला आ फेस मास्कक माध्यमस देबाक अक्सिजन थेरापीसँग सम्बन्धित बात्सँगै ध्यान देने अछि । व्यवस्थापनक बात्के तीन टा मोड्युल अर्थात् मन्द तथा मध्यम कोभिड-१९ क व्यवस्थापन, गम्भीर कोभिड-१९ क व्यवस्थापन आ कोभिड-१९ मे सहसंक्रमण तथा एन्टिमाइक्रोबायलक प्रयोगमे सम्बोधन कएल गेल छल । कोभिड-१९ क लेल थेराप्युटिक आ प्रोफिलेक्टिक्सके समेटने अलगे कोर्स सहो रहल अछि , जहिस इ कोर्सक पूरकक रूपमे कार्य करत् ।
कृपया ध्यान राखब : एहि सामग्री सभक लोकार्पण दिनांक 24/06/2021 केँ भेल छल।
फोटो क्रेडिट: WHO/ Asad Zaidi
यो कोर्स निम्न भाषाहरुमा पनि उपलब्ध छ:
English - हिन्दी, हिंदी - नेपाली - Tiếng Việt - Pycckий - Kaзaқ Tiлi
कोर्सक जानकारी सिंहावलोकन : कोभिड-१९ भेल बेमारीसभके क्लिनिकल व्यवस्थापन सिरिजके कोभिड-१९ महामारीक समयमा कार्य करबाक स्वास्थ्यकर्मीसभक लेल विकास कएल गेल अछि । एहि कोर्सस बेमारीसभक सुरक्षित, प्रभावकारी आ गुणस्तरीय उपचार प्रदान करबाक लेल आवश्यक महत्वपूर्ण ज्ञान प्रदान करत् ।पावरप्वाइन्ट प्रस्तुतिसभ क्लिनिकल व्यवस्थापनक सभ पक्षसभक सम्बोधन करत् , एहिमे फेसिलिटी तयारी आ बेमारिक चाप व्यवस्थापन योजना (surge planning),स्वास्थ्यकर्मीमे होब सकबाक संक्रमणक रोकथाम तथा नियन्त्रण, स्वास्थ्य संस्थासभ बीचक स्थानान्तरण, कोभिड-१९ भेल मन्द, मध्यम आ गम्भीर बेमारीसभक क्लिनिकल व्यवस्थापन, कोभिड-१९ भेल ज्येष्ठ नागरिक, गर्भवती आ बालबालिका बेमरसभ , पुनर्स्थापन, आ नैतिकता तथा प्रशामक(palliative) उपचार पडत् । इ कोर्ससिरिज भिडियो लेक्चरसभ आ डाउनलोड कर मिलबाक पावरप्वाइन्टप्रस्तुतिसभक प्रयोग करत् , जहिके पछिल्ला मार्गदर्शन आ प्रमाणसभ सँगै अद्यावधिक कएल गेल अछि । प्रत्येक मोड्युलमे ५ दस ८ टा धरि लेक्चरसभ छल आ प्रत्येक लेक्चरमे ज्ञान कतेक प्राप्ति भेल मूल्यांकन कर क्विज/प्रश्नोत्तर राखल गेल छल । कोभिड-१९ भेल बेमारीसभक क्लिनिकल व्यवस्थापनक अन्य पक्षसभक बिषयमे सिकाइ हासिल कर आहा इच्छुक छि कृपया इ कोर्ससिरिजमे रहल बाँकी मोड्युलसभ देखु ।
सिकाइ उद्देश्यसभ :
इ कोर्सक अन्त्यमे सहभागीसभ निम्न बातमे सक्षम भेल हेएत :
कोभिड-१९ क निदान तथा व्यवस्थापनक लेल आमरूपमे उपयोग करबक प्रयोगशाला परीक्षणको लेल संकेत(inications) तथा उचित प्रयोगक बिषयमे छलफल करबाक ।
कोभिड-१९ बेमारीसभक लेल छातीक इमेजिङक सम्बन्धमे रहल संकेत, मोडालिटी आ ध्यान देल जेबाक बातसब छलफल करबाक ।
मन्द, मध्यम, गम्भीर आ नाजुक÷अति गम्भीर कोभिड-१९ आशंका भेल बेमारीसभक छातीक एक्सरे, छातीक सीटीस्क्यान आ फोक्सोक अल्ट्रासाउण्डमे देख बाला आमप्रकारक इमेजिङ नतिजासभ पहिचान करबाक ।
अक्सिजन थेरापीक औचित्य बतेबाक आ एहिक संकेतसभक सूची बनेबाक ।
अक्सिजन थेरापीक औचित्य बतेबाक आ एहिक संकेतसभक सूची बनेबाक ।
कोभिड-१९ आशंका भेल बेमारीसभक मूल्यांकन आ व्यवस्थापनमे पल्सअक्सिमेट्रीकोउचितरूपमे उपयोग करबाक ।
कोभिड-१९ आशंका भेल आ अक्सिजन थेरापी आवश्यकता पडल बेमारीसभक लेल नाकस लगेबाक क्यानुला वा फेस मास्कक माध्यमस अक्सिजन थेरापी सुरु करबाक आ सन्तुलन (titrate)मिलाक राखु ।
कोभिड-१९ भेल बेमारीसभके मन्द, मध्यम आ गम्भीर कहैत् क्लिनिकलरूपमे वर्गीकरण करबाक ।
द्रूत रूपमे अवस्था खराब हेबाक आ गम्भीर रोगक लेल जोखिम तत्वसभ पहिचान करबाक ।
कोभिड-१९ भेल बेमारीसभ , दीर्घरोग भेलसभ , बालबालिका आ गर्भवती महिलासभ समेतक घरमे उपचार करबाक लेल ध्यान देल जेबाक बातसभ छलफल करबाक ।
कोभिड-१९ क बेमारीसभ ब्याक्टेरियाक समेत संक्रमण आशंका भेल अवस्थामे एन्टिमाइक्रोबायलक लेल संकेतसभ छलफल करबाक , एन्टिबायोटिकरेजिमेनसभक उदाहरण देबाक आ रेजिमेनसभक छुतौलास वा परिवर्तन कएलास संकेतसभक सूची बनेबाक ।
आमरूपमे देख बाला छोट समयक तीव्रर दीर्घ संक्रमणसभ पहिचान करबाक आ व्यवस्थापन करबाक , जे कोभिड-१९ क लक्षणसभसँग खप्टिने वा कोभिड-१९ बेमरिसभमे सह-संक्रमण होब सकत्।
कोर्सक समयावधि : इ कोर्स पूरा कर करिब ३ घण्टा लाग्त् ।
प्रमाण-पत्र: सब क्वीजसभमे उपलब्ध कूल अंकक कम्तीमे ८० प्रतिशत अंक आनबाक सहभागीसभके प्रमाणपत्र प्रदान कएल जाएत् । तहिना , इ कोर्स सामग्रीसभक कम्तीमे ८० प्रतिशत भाग पूरा करबाक सहभागीसभक लेल सेहो सहभागिताक प्रमाणपत्र उपलब्ध अछि । उपलब्धिक रेकर्ड प्राप्त केने सहभागीसभ यी कोर्स कर लेल एक खुल्ला Badge डाउनलोड कर सकैछी । केनाक बुझब तईके लेल यत्त क्लिक करु ।
स Clinical management of patients with COVID-19: Investigations and care for mild, moderate and severe disease, 2021 मे अनुवाद कएल गेल अछि । एहि अनुवादक विषयवस्तु वा शुद्धताक लेल विश्व स्वास्थ्य सङ्गठन जिम्मेवार नहि अछि । यदि अंग्रेजी आ नेपाली अनुवादक बीचमे कोनो बेमेल देखा पडलामे , मूल अंग्रेजी संस्करण बाध्यकारी आ शुद्ध संस्करण हएत् ।


text:
स्वाध्याय
– प्रवीण नारायण चौधरी
१५ दिसम्बर २०२१ । मैथिली जिन्दाबाद!!
शिवमय संसार आ एक रोचक कथा
अपन मिथिला संस्कार मे शिव-पार्वतीक महिमा-गरिमा सँ भला के नहि परिचित होयब, डेग-डेग पर हुनक मन्दिर ई स्थापित करैत अछि जे हमरा लोकनि समस्त मैथिल पहिचानधारी आखिर भोला-भवानीक कतेक पैघ भक्ति करैत छी। आजुक कलिकाल मे, वर्तमान भटकल सन्तति मे भक्ति-भावना आ देव-पितर कर्म मे समर्पणक अभाव रहितो देवाधिदेव महादेव आ हुनक शक्तिस्रोत अर्धांगिनी पार्वती प्रति स्नेहभाव कतहु कम भेल नहि देखाइछ। आइ भोरे सँ हमर चिन्तन मे स्वयं देवाधिदेव महादेव विभिन्न रूप मे छथि। शुरू भेल अछि एक अतिप्रिय ‘पराती’ सँ – उठू हे गौरा, भऽ गेल भाँगक बेरा!!
उठू हे गौरा!! भऽ गेल भाँगक बेरा!!
उठू हे गौरा!! भऽ गेल भाँगक बेरा!!
नहि अछि तोरो शिव माय रे बहिनियां
उठू हे गौरा!! भऽ गेल भाँगक बेरा!!
कहाँ अछि कियो शिव पर हे पड़ोसी
उठू हे गौरा!! भऽ गेल भाँगक बेरा!!
पराती के भाव बुझियौ। शिवजी केँ वैरागी, भिखारी, बताह, नंगटा, जोगी आ कि-कहाँदैन नाम देल जाइत छन्हि मिथिला मे। ओ छप्पन भोग आ तरुआ-बघरुआ आदिक भोग नहि लगबैत छथि। हुनका त भाँग-धथूर आदि मे मस्त मानल जाइत अछि। कइएक कवि लोकनि कतेको सदी सँ शिव-पार्वतीक बीच नोंक-झोंक केर अनेकों वर्णन करैत आबि रहल छथि। हम यदाकदा विस्मित होइत छी जे आखिर एना केना सम्भव भेलैक! तखन फेर स्वाध्याय मे अनेकों स्थान पर यैह अभरैत अछि जे गूढ़-सँ-गूढ़तम् ज्ञान मनुष्य केँ शिव-पार्वतीक संवाद मात्र सँ भेटल अछि। मिथिला अर्थात् हिमालय सँ गंगा धरिक पवित्र भूमि, हिमालय राजा आ मैना महारानीक पुत्री पार्वती सेहो एहि मिथिलाक छथि। कैलाशवासी शिव केँ पाहुन आ पार्वती केँ बेटी मानिकय मिथिलावासी अनेकों भाव मे सजल नयन आ भिजल मन सँ गायन करैत रहैत छथि। बहुतो रास पवित्र कथा-माहात्म्य सब अछि जे शिव-पार्वती सँ जुड़ल अछि। एकर सद्यः प्रमाण आइ धरि मिथिलाक्षेत्रक डेग-डेग पर स्थापित शिव मठ आ मन्दिर रूप मे विदित अछि।
समूचा भारतवर्ष मे शिव-पार्वती प्रति श्रद्धा निश्चित अन्य देवी-देवता सँ ऊपर निश्चिते टा होयत, एना हम अनुमान लगबैत छी। हम मिथिलावासी कनेक नजदीक सँ त द्वादश ज्योतिर्लिंग आ अनेकों प्रसिद्ध शिव विचरण स्थल केर अम्बार पूरे विश्व मे सर्वव्याप्त देखि सभक आस्था ओतबे उच्च अछि सेहो कहय मे कोनो अतिश्योक्ति नहि होयत। वेद आ पुराण संग अनेकों शास्त्र आदि मे शिव-पार्वती केँ सर्वभूताधिवासं – कण-कण मे विराजमान कहिकय गान कयल गेल अछि। मिथिलाक लोकगीत आ लोकजीवन मे हिनका सभक उपस्थिति तैयो हमरा विशिष्ट बुझाइत अछि।
आइ एकटा नीक प्रेरणास्पद कथा अपने सब लग राखय चाहब –
भवानीशंकरौ वन्दे श्रद्धाविश्वासरूपिणौ।
याभ्यां विना न पश्यन्ति सिद्धाः स्वान्तःस्थमीश्वरम्॥
श्रद्धा आ विश्वास केर स्वरूप श्री पार्वतीजी आ श्री शंकरजी केर हम वंदना करैत छी, जिनका बिना सिद्धजन अपन अन्तःकरण मे स्थित ईश्वर केँ नहि देखि सकैत छथि।
कि गंगा मे डुबकी लगेला सँ सच्चे पापक नाश होइत छैक?
एक बेर पार्वतीजी शिवजी सँ लोकहितक एकटा बहुत महत्वपूर्ण प्रश्न पुछलखिन्ह। पुराणवर्णित अनेकों शिव-पार्वती संवाद यथार्थतः लोकहित केर निमित्त पुछल गेल प्रश्नहि केर उत्तर शिवजीक श्रीमुख सँ कहल गेल अछि। आजुक प्रश्न भेलनि – गंगा मे स्नान कयला सँ कि सच्चे पाप धुआ जाइत छैक?
गंगा मे स्नान करब यथार्थतः पापनाशक कहल गेल अछि, परञ्च नित्य गंगास्नान कयनिहार केँ सेहो पाप मे रत देखल जाइछ। एक बेर शिवजी आ पार्वतीजी हरिद्वार भ्रमण कय रहल छलाह। पार्वतीजी देखलीह जे गंगा मे हजारों लोक डुबकी लगाकय ‘हर हर’ बजैत जा रहल अछि, मुदा तैयो ओ सब कतेको लोक पाप-परायण आ दुःखी बुझा रहल अछि। एहि दयनीय अवस्था आ गंगा स्नान पूरा करनिहार श्रद्धालू सभक दीनता केँ देखि पार्वतीजी शिवजी सँ उपरोक्त प्रश्न कयलथि, ‘गंगा मे स्नान कयलाक बादो एकरा लोकनिक एहेन अवस्था (पापपरायणता आ दुःखी होयब) कियैक छैक? कि गंगा मे स्नान कयलाक बाद सच्चे पाप धुआ जाइत छैक या फेर गंगा मे आब ओ सामर्थ्य नहि रहलनि?’
पार्वतीजीक एहि स्वाभाविक प्रश्न आ ओहि भक्त-श्रद्धालू सभक अवस्था देखि शिवजी जवाब देलखिन, “गंगा मे त वैह सामर्थ्य छन्हि। वास्तव मे ई सब स्नान करबे नहि केलक। तेँ एकरा सभक ई अवस्था छैक।”
पार्वतीजी आश्चर्य करैत कहलखिन – “स्नान केना नहि कयलक? एकरा सभक त स्नानक उपरान्त शरीरो भिजले छैक। फेर स्नान नहि कयलक ई विस्मयकारी बात अपने केना कहि रहल छी?”
शिवजी विहुंसैत कहलखिन – “ई सब मात्र जल मे डुबकी मारिकय आबि रहल अछि। बाकी रहस्य काल्हि बतायब।”
दोसर दिन खूब जोर सँ पानि (बरखा) पड़ि रहल छल। एकटा चौड़ा रस्ताक बीच एक गहींर खधारि जेकाँ स्थान मे चारू दिशक थाल सहितक पानि बहि-बहि आबि रहल छल, मानू कोनो मोइन्ह फूटि गेल हो। शिवजी वृद्ध लोकक वेश बनाकय ओहि खधारि मे एना खसि पड़लाह मानू ओ रस्ता पार करैत ओहि मे फँसि गेल होइथ। एम्हर पार्वतीजी केँ ओ समझा-बुझाकय एक सुन्दर स्त्रीक वेश मे ओहि ठाम सड़कक किनार मे ठाढ़ कय गंगा-स्नान कय केँ लौटि रहल भक्त-श्रद्धालू सँ अपन पति केँ बचेबाक अनुनय-विनय करय वास्ते कहलनि। ओ कलखिन जे ‘हे पार्वती! अहाँक विनय केँ एहि कथित भक्त-श्रद्धालू मे सँ बहुत त ओहिना अनसूना कय देत, कहत जे गंगा-स्नान केलाक बाद एहि थाल-पानि मे के पैसत…. आ जँ कियो पैसय लागय त कहबैक जे हमर पति आजीवन निष्पाप रहल छथि, से कियो निष्पापी मात्र हिनकर देह मे हाथ लगा सकैत छी, नहि त स्वयं जरिकय भस्म भऽ जायब। एतेक कहिते के निष्पापी होयत से परीक्षा स्वतः भऽ जायत।’
पार्वतीजी सुन्दर स्त्रीक वेश मे आ ओम्हर शिवजी एक असहाय वृद्धक रूप मे ओहि खद्धा मे खसल सहारा लेल पुकार लगा रहला अछि। गंगा स्नान सँ लौटि रहल हजारों भक्त-श्रद्धालू मे सँ लगभग ९०% लोक ओहिना अनसूना कय दैछ मानू गंगा स्नान उपरान्त थाल-पानि मे पैसब ओकर सरोकारे नहि, कोनो असहाय मानव प्रति दयाक कोनो भावना नहि। कतेक लोक त एहेन घोर पापी जे पार्वतीजीक सुन्दरता पर मोहित पार्वतीजी केँ उल्टे कहनि जे कि एहि बुढ़बा घरवला लेल परेशान छी… भसियाय दियौक एकरा! तथापि किछु दयालु टाइप के लोक जे ओहि वृद्ध केँ निकालय चाहैत अछि आ कि पार्वतीजी सुना दैत छथिन जे हौ बाबू जे कियो निष्पाप होइ वैह टा हमर घरवला केँ छूबाक चेष्टा करब, कनियो टा पाप कएने होयब आ हुनका छूअब त अपने भस्म भ’ जायब…. आब ओहो सब दुविधा मे पड़ि जाय जे कहीं न कहीं हमरा सँ कोनो न कोनो पाप त भेबे कयल होयत, कियैक ई रिस्क ली तखन।
बीच-बीच मे शिवजी पार्वतीजी सँ कनखियाइत मोन पाड़ि देल करथिन जे देखू, दिन बितैत कय गोट गंगा स्नान करयवला निष्पापी भेटल एखन धरि। ता धरि एकटा युवा गंगा मे डुबकी मारिकय लोटा मे जल भरने शिवजी केँ पूजा करबाक लेल जा रहल छलय। स्त्रीरूपी पार्वतीक आ ओहि बुढ़बारूपी शिवजीक आवाज सुनि ओ हुनका बचबय लेल दौड़ि पड़ल, ता पार्वती ओकरा रोकैत कहलखिन जे देखब बाउ, जँ निष्पापी होइ तखनहि हमर घरवला केँ हाथ लगायब… नहि त स्वयं जरिकय भस्म भऽ जायब, हमर घरवला आजीवन निष्पापी रहला अछि। युवा बिना ठमकने आगू बढैत खाली एतबी बाजल जे देखय नहि छी जे हम एखनहि गंगा मे स्नान कय केँ निष्पाप भऽ कय निकलिकय एलहुँ अछि…. आब बाबा केँ पूजा करय जा रहल छलहुँ ता बीच मे एना किनको फँसल देखि अपना केँ रोकि नहि सकलहुँ… अहाँ निश्चिन्त रहू, हमरा किछु नहि होयत आ हम अहाँक पतिक रक्षा सेहो कय सकब।
बस, दिन भरि मे वैह एक युवा जखन ओहि वृद्ध केँ खद्धा सँ निकालि अनलक तखन शिव आ पार्वती ओकर निश्छलता आ निष्पाप होयबाक यथार्थ केँ बुझि ओकरा दर्शन-आशीर्वाद सँ ताड़ि देलनि।
आब हमर-अहाँक पारी अछि। हम-अहाँ ई बुझी जे हमर पाप आ निष्पापक हिसाब कि अछि। गंगा स्नान या भक्ति-भावनाक पाछू हमर दृढ़-विश्वास कि अछि। ॐ तत्सत्!! हरिर्हरिः!!


text:
–उग्रनाथ झा
अभिभावक शब्दहि सऽ स्पष्ट दृष्टिगोचर होएत छैक देखभाल केनिहार यानि रक्षाकेनिहार , प्रतिपाल केनिहार । जहन बात बच्चा के होई छैक त एहन में अभिभावक के अर्थ और विस्तृत भ जाएत छैक । जेतय देखभालक अर्थ नेनाक चतुर्दीक विकास पर आश्रित होएत छैक। एहि कारणे अभिभावक के दायित्व अधिक बढ़ि जाएत छैक ।चाहे ओ अन्न वस्त्र शिक्षा सं जुड़ल दायित्व हो वा नैतिक , सामाजिक आ चारित्रिक निर्माण हो । सभ पर नियंत्रण संग उचित मार्गदर्शन के जिमेवारी अभिभावक पर टिकल रहैत छैक । जौं एहि में कोनो भी तरहक बिन्दू के अनदेखा भेल त पाल्यक विकास एकभग्गु भेनाय असंभव नहि । ताहि लेल कहल गेल छै जेहन बीया तेहन उपजा। पूर्व में समाज में संयुक्त परिवारक बहुलता रहैत छल ।त बच्चा के वरिष्ठ जन सामिप्य सदैव सकारात्मक आवोहवा में रहैत छल ।जे भिन्न भिन्न स्थिति परिस्थिती में मानवीय कर्तव्यक दायित्व सं अवगत करबैत रहैत छल । जतय जेठ छोट के प्रति कर्तव्य बोध । गाम घर समाज के प्रति व्यक्ति कर्तव्यक बोध देखा देखी उपजै छल । ओहि परिवार फराक फराक सदस्यक प्रति संतुलित आदर सम्मान उपजै छल । जतय बच्चा लोकनिक चरित्र निर्माण के सशक्त स्तंभ सभस साक्षात्कार होएत छल । लेकिन आब एकसरुआ परिवारिक प्रथा के चलनसारि भेला सं या भौतिकतावादी संसार में माता पिता के कामकाजी भेला सं माता पिता के पलखति कहां जे नेना के चारित्रिक निर्माण में सहयोग करैथ। हुनका निक बेजाए के बारे में बुझाबैथ । बस एक पेशेवर शिक्षक (किएक त शिक्षक टाकाके के अनुकूल ज्ञान देनिहार) के भरोसे पठन पाठन के बाट धरा देल जाए छै । जाहि शिक्षा सं नैतिक शिक्षा आचार विचार आधारित संस्कारक बात के दूर दूर तक संबंध नहि और अपना आप केँ नेना किताबी किड़ा बनि शिक्षा प्राप्त करैत छथि मुदा ओ व्यवहारिक शिक्षा सँ बहुत दूर भय जाएत छथि । फलस्वरूप जेना जमीन पर लतरैत लत्ती के जमबुत सहारा भेट जाए छैक त फल फूल पाबि प्रसंशनीय होइत छैक , जौ कमजोर आधार भेटल लतरैत लत्ती के सम्हारब कठिन । तहिना सहि मार्गदरशनके अभाव सँ जौ बच्चाक संगत निक पकराएल त निक भाव अथवा खराब संगत पाबि खराब । ताहि लेल बच्चा के दोष देबा सं पहिने हमरा लोकनि स्वयं पर आत्ममंथन करि ।जे हम सभ अपने कतेक दोषी छि। हमरा अहाक इएह अनदेखी बच्चा के मोन बरहुं बना दैत छैक । जेकर परिणाम संगति में छोट छोट बच्चा भांग गांजा दारु ताड़ी के सेवनक आदी भ जाएत छैक । जखन ध्यान अबैत अछि त बहुत देर भ गेल रहैत अछि । बहुतायत में देखब जे लोक अपन बाल बच्चा के पाय द पठा देत पान,गुटखा इत्यादी दुकान सं आनि दय। बालमनमे इहो जिज्ञासा बहकबाक कारण बनैछ। आई हमरा लोकनि शोसल मिडिया युग में जीवि रहल छि । पांच साल सं ऊपर के बाल बच्चा के हाथ में मोबाइल छै । आ ओहि सं छोट बच्चाके ललचटनी के जगह मोबाईल ,मां दादी लोरि के जगह मोबाईलक कार्टून आ रैम्स। त निश्चय ओकर मानस पटल पर विभिन्न प्रकार चलचित्रक छाप पड़ैत छैक ।मुदा ओही अबोध नेना के मन मस्तिष्क पर ओकर मूल कथ्यक भाव प्रदर्शित नहि भ ओकर प्रत्यक्ष क्रिया प्रतिक्रिया अपन छाप छोड़ैत छैक ।जेकर ओ अनूकरण करैत छैक । जखन की एक सहि अभिभावक कर्तव्य जे समय समय पर ओकर (देखल चलचित्र /कार्टून)मूल आशय सं अवगत कराबथि आ मनोविकार के दूर करथि। लेकिन वास्तविकतामे अभिभावक लग पलखति कहां रहैत छन्हि । फलस्वरूप बचपना मायाक दुनिया में ओझराएत अपना के एतेक मजबूत क लैत छैक जे एक समय में अभिभावक सं प्रतिवाद करवा में संकोच महसुस नहि करैत अछि।
बढ़ैत अर्थोपार्जन आ सुधरैत अर्थव्यवस्था में हमरा लोकनि बाल बच्चा के निक भोजन बस्त्र आवास आ भौतिकवादी सुख सुविधा देबाक कोशिश करै छि । जाहि मे हमरा लोकनि ओकर ओढ़न पहिरन रहन सहन पर खर्च त करैत छि परंतु दिनचर्या पर ध्यान नहि दैत छि जे बच्चा के आकर्षण कोम्हर छै। आखिर ओ आकर्षण कतय तक जाएत ओकर परिणाम कि भ सकै छैक। आधुनिकता के नाम पर बचपना बुझि सहयोगात्मक रवैया रखै छि उदाहरणार्थ पश्चिमी परिधान , पश्चिमी/आधुनिक आयातित गीत नाद , बतकुटौबली जे किशोरावस्था तक पहुंचति पहुंचति अपन अधिकार बुझि ओहि दायरा सं वापसि स्वीकार नहि करैति छथि। जे परिवार समझ दुरुह बाट तैयार करैत छैक।
पहिने सझिया परिवार में विभिन्न संबंध के परिजन संग रहबाक कारणे बहुत हास्यविनोदी संबंधीक सम्पर्क में रहबाक कारने समयानुकूल मानसिक कौतुहलवश गोपनीय आ आवश्यक जानकारी हास्ये विनोद रुप प्राप्त भय जाए छल । जे अंतर्मन में उपजल भ्रामक आ पथभ्रष्टता के बाट में देवाल के काज करैत छल । उपर्युक्त दुविधा के निवारणार्थ कहल जाए छलै जहन धिया पूता के माय बापक चप्पल पैर में अटय लगै त ओकरा संग मित्रवत व्यवहार करि । यानी किशोरावस्था (लगभग 14-25 बर्ष) में प्रवेश काल बच्चा के शारिरिक आ मानसिक परिवर्तन काल होएत छैक ओहि समय ओकरा जेहन बात मोन में उपजतै ओहने काज करत। ताहि हेतु ओकरा संग हर विन्दू पर चर्चा करैत हर जिज्ञासा के स्वयं शांत करक चाहि। नहि त ओ अपन दूविधा के समाधान हेतु आसपास के समवयस्क अथवा स्वयं के अनुकूल व्यक्ति सभ के सहारा लैत छैक जे जदि सहि बाट देखोनहार भेल त सहि अन्यथा बच्चा भटकाव के बाट चैल पड़ैत छैक । ताहि हेतु अभिभावक के पहिल कर्तव्य जे कतबो व्यस्त रही परंतु बच्चा स्वयं ध्यान जरूर राखि किएक त अहिक नहि बल्कि देश के भविष्य साबित भ सकैत अछि। अहांक एक चुक अहांक संग संग हित -मित परिजन आ समाज पर प्रश्न चिन्ह लगा सकैत अछि। मान मर्यादा कुल पाग सभटा धुमिल होएबाक कारण बनि सकैत अछि।
ताहि हेतु जाहि तत्परता सं बच्चा के भरण पोषण आ शिक्षा के स्थान दैत छि ताहि रूपे ओकर चारित्रिक निर्माण हेतु तत्परता बना क’ रखबाक आवश्यकता छैक । तखनहि एक आदर्श अभिभावक के दर्जा प्राप्त भ सकैत अछि।


text:
दिल्ली, जैतपुर : दिल्लीकेँ मीठापुर स्थित एमसीडी मॉडर्न स्कूलसँ लापता भेल चारिम कक्षामे पढ़निहार 'आकाश' झा नामक मैथिल नेनाक नृशंस हत्याकेँ खबैरसँ समूचा दिल्ली समेत मैथिल समाजमे शोकक लहैर पसरि गेल अछि। अहि नेनाक गर्दैन रेतके हत्या कएल जेबाक खबैर आबि रहल अछि। पुलिस आकाश केर लहाश दिल्लीकेँ आगरा नहैरके बोन-झाँखैरसँ भेंटबाक गप कहलनि अछि।
डीसीपी चिन्मय विश्वाल बतौलनि जे आगरा नहैरके बोन-झाँखैरक नजदीक एकटा धिया-पुताकेँ खूनसँ लथपथ लहाश पड़ल हेबाक समाद भेटल छल। ई लहाश 'आकाश' झा नामक बच्चाकेँ होबाक पुष्टि कएल गेल अछि। आकाशकेँ परिवार हरिनगर पार्ट-2 में रहैत छथि। शुरुआती छानबीनमे पता चलल जे बच्चा 28 फरवरियेकेँ अपन घरसँ स्कूल गेल छल।
पुलिस जाहि स्थानसँ लहाश बरामद कएलनि अछि ओहिठामसँ एमसीडी स्कूल किछुए दूरी पर पड़ैत छैक। बच्चा केर भेटैते हुनक माता-पिता अपन कालोनी केर आरओ लोकक संगे मीठापुर पुलिस थाना पहुँचिकय पुलिस पर लापरवाहीक आरोप लगा प्रदर्शन सेहो कएलनि। परिवारके आरोप छन्हि जे जौं समय रहैत पुलिस कउनो तरहक डेग उठउने रहैत तs हमर नेनाकेँ जान बाँचि जाएत। पुलिस मामला तs दर्ज कए लेलक मुदा हमर बच्चाकेँ ताकबाक लेल कउनो तरहक प्रयाश नहि कएलक। एम्हर पुलिस अधिकारी लोकनि केर कहब छन्हि जे ई हत्या कोना भेलैक ताहि वास्ते पोस्टमार्टम कएल जा रहल अछि आओर अहि हत्याक सबतरहें जाँच सेहो कएल जा रहल अछि।
एमसीडी स्कूल अहि हत्यासँ अपनाकेँ कएलक अलग :
स्कूल प्रशासन ई कहिकय अपन पल्ला झारि लेलनि जे आकाश 28 फरवरीके दिन स्कूल आएले नहि छल मुदा आकाशक माँ केर कहब छन्हि जे ओ खुद अपन नेनाकेँ स्कूल धरि छोड़बाक लेल गेल छलीह। होलीके कारण आकाश नै स्कूल बैग लएके गेल छल आ नहिए ओ अपन स्कूलक ड्रेश पहिरने छल। आकाश केर सहपाठी सबकेर कहब अछि जे आकाश मात्र स्कूले नहि आयल छल बल्कि हमरा सबकेर संग होली सेहो खूब खेलने छल।


text:
पूर्णिया, मिथिला मिरर: पूर्णियाक बहुचर्चित माउन्ट जॉन स्कूलक संचालक पर गिरफ्तारीक तलवार लटकि रहल अछि। जाहि लेल पुलिस न्यायालय सं वारंट सेहो हासिल कय लेने अछि। संचालक के गिरफ्तारी के संगहि प्रमंडलीय आयुक्त स्कूल’क मान्यता रद्द करबाक अनुशंसा कयलनि।अहि के लेल ओ शिक्षा विभागक प्रधान सचिव के पत्र सेहो लिखलनि।
दरअसल 29 जुलाई क माउन्ट जॉन स्कूल मे पहिल कक्षाक छात्रा अदिति उर्फ लीजा’क संदेहास्पद मौत भय गेल छल। बच्चाक परिजन अहि मामला मे स्कूल प्रबंधन के जिम्मेदार ठहरेने छल आ हाट थाना मे प्राथमिकी दर्ज करौने छल। सदर एसडीपीओ राजकुमार साह स्कूल प्रबंधक जान डोनियल स बहुतो बेर संपर्क कय नोटिस देलनि मुदा ओ फरार छथि।


text:
देवी क डोला पर आगमन, महिषा पर प्रस्थान
दरभंगा। शक्ति क अधिष्ठात्री देवी दुर्गा क आगमन शुक्रदिन कलशस्थापन संग एहि साल डोला पर भ रहल अछि। ओतहि दशमी कए ओ महिषा (भैंसा) पर प्रस्थान करतीह। शास्त्रीय मान्यता क हिसाब स दूनू अशुभ फल दायी अछि। कामेश्वर सिंह दरभंगा संस्कृत विश्वविद्यालय क स्नातकोत्तर ज्योतिष विभाग क प्राध्यापक आ विश्वविद्यालय पंचांग क संपादनकर्त्ता पं. डॉ. रामचंद्र झा कहलथि जे डोला पर आगमन रोग-व्याधि कारक मानल जाइत अछि। ओतहि महिषा पर प्रस्थान स सेहो रोग-शोक क मान्यता अछि। दोसर दिस, कलशस्थापन क संबंध मे ओ कहला जे शुक्रदिन अधपहरा क त्याग करि पूजा प्रारंभ करब श्रेयष्कर अछि, यानी प्रातः 8.45 बजे स पहिने संकल्प भ जाए अथवा दोपहर 12 बजे क बाद हुए। अगिला दिन 9 अक्टूबर कए रेमंत पूजा होएत। बता दी कि रेमन्त घोड़ा क देवता छथि आओर आरोग्य प्रदाता छथि। बेलन्योंती पष्ठी पर 13 अक्टूबर कए होएत आ 14 कए पत्रिका प्रवेश क संग निशा पूजा होएत। महाष्टमी व्रत 15 अक्टूबर कए आ 16 कए महानवमी क संग त्रिशूलिनी क पूजा होएत। डॉ. झा क अनुसार यात्रा यानी दशमी पर 17 अक्टूबर कए पूर्वाह्न 10.30 बजे स पहिने अगर भगवती क पूजा आ विर्सजन भ जाए अथवा पूजा आरंभ सेहो भ जाए, कियाकि ओकर पश्चात दोपहर 1.30 बजे क बाद इ संभव भ सकत। उल्लेखनीय अछि जे दशहरा क अंतिम दिन नीलकंठ पक्षी क दर्शन क प्रथा अछि। मानल जाइत अछि जे दशमी क दिन नीलकंठ दर्शन स भरि सालक यात्रा शुभ होइत अछि।


text:
लघुकथा
– रूबी झा
जेकरे लेल अरजलथि वैह बुढ़ापा मे कय देलकनि परित्याग – कथा गंगेश बाबूक विभेदपूर्ण व्यवहारक
बेटा के पेट, आ बेटी के पीठ बहुत लोक बुझैत छथि, ताहि बहुत लोक में सँ एक गोटे के कहानी आइ अपन पाठक वर्गक सोझाँ राखि रहल छी। एकटा छलथि गंगेश बाबू, नाम गंगेश आ क्रिया छूतहरेश। तीनटा बेटी, आ दूटा बेटा रहैन। नौकरी सरकारी रहैन, रहैन तँ फोर्थेग्रेड में, लेकिन रहैन तऽ। कहैय छै नौकरी करी तँ सरकारी आ खाय तँ तरकारी। खैर.. सरकारी नौकरी में तँ जीवनक साथ भी आ जीवनक बाद भी। तैइयो हुनक (गंगेश बाबूक) किरदानी एहेन घिनौना जे कि कहू। बेटी सभक विवाह बहुत दलिद्र-भंजन घर में केलाह, आ बेटा सब लेल खेत-पथार खूब खरीदलाह, पक्का मकान चौहन्ना बन्हलाह। बेटी सबके वर ताकय जखन विदाह होइत छलथि तऽ संगे जे रहैत छलखिन्ह ओ पूछैय छलखिन्ह जे केहेन करबैक, कतेक गनबैक? ताहि पर ओ कहैत छलखिन्ह जे परोरक भावे ताकब से ओरियान अछि, झूमनी भावे तकबैक। बात ई ओहि समयक अछि जखन परोर दस टके आ झूमनी दू टके बिकाय छलैक, आय-काल्हि तँ दुनू एके रंग। कतेक टोल-समाजक बुद्धिजीवी लोकसब कहबो केलथिन, यौ बाबू! दू पायक माटिक बर्तन लैत यऽ लोक तकरा तँ दस बेर ठोकैत यऽ, जे कतहु चनकल नहि होइ, आर अहाँ अपन बेटीक एनाही कतहु दहा-भसिया देबैक? आखिर ओकरा लोकनिक जिनगीक सवाल छैक। फेर ओ सब जँ आनंद में रहत तँ अहूँ आनंदित रहब। एक दिन पानक दोकान पर कहलखिन्ह लाल मिश्र, देखियौन्ह बिंदेश्वर ठाकुर केँ जे गानि-गुथि कय बेटी सबकेँ केलथि नीक घर में, आइ बुढापाक लाठी बेटीये सब तँ छन्हि। और अहाँ महराज! केहेन सोच लय कऽ चलैत छी? धूर जी! जखन बेटी अपने सुखी रहत तहन ने मायो-बाप केँ देखत। आ नहियो देखत तँ ओकरा दरबज्जा पर जायब तँ प्रसन्नचित्त भय लौटब तऽ। ई सूनि मुँह तँ कय लेलाह गंगेश बाबू चोकर सनक लेकिन बजलाह किछु नहि, कियैक तँ कहल गेल छैक पतीत लोक के अगर अहाँ कथो दू टा कहि देबैन्ह तँ ओ बजता किछु नहि। कियैक तँ मुँहे नहि रहैत छैक ओहेन लोकक त बाजत की। लोको केँ बेसी कोन मतलब रहैक, बेटी हुनकर ओ जेहेन घर-वर करथि। कहल गेल छैक कि अपन महींस केँ कुरहरिये सँ नाथब तइ सँ केकरो मतलब की? बातो ठीके छैक। जहि बेटा सब लेल भरि जनम अरजलाह ओ बेटा सब अपना लग दूनू प्राणी केँ बूढ़ारी में राखय तक लेल नहि तैयार भेलैन्ह। अपने जेहने रहथि तेहने अर्धांगिनी सेहो रहथिन्ह। गंगेश बाबू सँ कनेकबो नहि उनैस! आर दुनू पुतोहु केहेन जे ई दुनू प्राणी अपन बेटी केँ तँ संताने नहि बूझलथि तऽ पुतोहु केँ कि बुझथिन्ह। तहि द्वारे पाठक सब सँ कहय चाहब जे बेटा-बेटी दुनू संतान केँ एक रंग बुझू। सब किछु में – खेनाय, पहिरनाय आ सम्पत्ति में सेहो एकसमान व्यवहार करू। नहि तँ जेकरे लेल अरजब वैह एक दिन उलहन देत।


text:
बेबी झा।
आई एकटा महान व्यक्ति के व्यक्तित्व के संदर्भ में अहां सबकें किछु कहै जा रहल छी |
ओना त हमरा बहुत एहन व्यक्ति भेटला जे हमरा आगु बढबाक लेल प्रेरित केलाह | हुनका सब गुरुजन के सादर प्रणाम🙏🙏 मुदा , एखन किछु दिन पहीने जे महान व्यक्ति हम्मरा अप्पन आशीर्वाद स ओतप्रोत करैत एलाह ओ महान व्यक्ति छथि श्री शारदानंद झा (बाबा) जे भागलपुर में सिविल इंजीनियर स रिटायर छथि | जिनकर विद्वता के आगु में पद छोटे रहनि | हुनका लगभग सब विषय पर पकड छैन |
ओना त ओ मूल निवासी चकफतेहा के छथि | मुदा, हम्मर सासुर चकफतेहा बाढि के कारण पुनर्वासित अछि आ जखन सरकार द्वारा घडारी भेटय लागल ओहि समय जे व्यक्ति गाम में अनुपस्थित रहथि हुनका घड़ारी नहि भेटि सकलनि |ते बाबा ( शारदानंद झा) अनुपस्थित रहथि ते हुनको नहि भेटलनि |
2018 में ओ बहुत दिनक बाद किनको घरवास में दुनु प्राणी चकफतेहा अयलाह | जहि क्रम में हमरो दलान पर अयलाह | हुनका हम्मर सबहक सान्निध्य नीक लागय लगलनि से सबदिन हमरे आंगन में सुतथि आ भोरे उठला पर हम्मर बेटी हुनका नहेबाक लेल पानि चला दैन आ जे आवश्यक टहल होईत अछि सब क दैन |ओकरा स बहुत बातचीत करय लगलाह पढाई के बारे में सेहो बहुत किछ पुछलखिन |ओकर बाद हमरा सब स ओकर पढाई के आगु के प्लान पुछलाह |ओहि समय में ओ मैट्रिक पास केनहे रहय | हम सब कहलियैन एखन त ओहन नहि किछु सोचने छी |
दस दिन रहलाक बाद जखन भागलपुर जाय के भेलनि तखन तक हम्मर सबहक एतेक लग आबि गेलथि जकर वर्णन नहि | आब दुनु प्राणी एकदम जिद्द पकरि लेलथि जे बचिया के हमरा संग पढबाक लेल जाई दीऔ | हमसब हुनका आश्वासन द दजलियैन जे ठीक छै किछु दिन में सोचै छी | आब त ओ सब, सबदिन फोन करय लगलाह कहिया द जाईत छ | हमसब हुनकर प्रेम भरल आग्रह के टारि नहि सकलहु आ बेटी के पहुचा देलथि भागलपुर | ओ सब एतेक संसकार आ पढाई में जागुरुकता देखेलथि जे हमरा लेल अनमोल अछि | पोती – पोती हुनकर मुंह के आधार बनि गेल |हरदम संस्कृत के कोनो श्लोक कखनो अंग्रेजी ग्रामर हरदम ओकरा बात, बात में पढबैत छलाह |
ओकरा पढबा में कनीको बेरुखी हुनका बर्दाश्त नहि | एतेक माननाय एतेक आशीर्वाद जे कतबो कही त कम अछि | हरदम कहैत छथि जे – जी जायब त पोती के कन्यादान हमही करब | हम्मर बेटी के त बाबा में प्राण बसैत अछि |
विगत किछु दिन स दिल्ली अप्पन बेटा लग छथि | नित्यदिन हमरा सब स फोन स संपर्क | एक दिन हुनकर फोन नहि आयल त , अन्देशा होमय लागल | तखन पता चलल जे कोरोना भय गेल छनि | यद्यपि बेटा एतेक नीक छथिन जे पहीने स आक्सीजन के व्यवस्था केने छथिन | पुरा देखभाल भ रहल छनि | हम्मर पतिदेव संकल्प लय हुनकर स्वास्थ्य सुधारक लेल पूजापाठ केलथि | पता नहि भगवती के जे इच्छा | मुदा, हुनकर स्नेह आशीर्वाद हमरा सबहक लेल बहुमूल्य उपहार अछि जे जीवन में कहीयो नहि बिसरब
एकटा हमरे नहि , ओ अप्पन जीवन में कतेको के आर्थिक आ मानसिक रूप स मदद केलैथ | एहन कतेक लोक छैथ जे हुनका बाबुजी कहि पुकारैत छथि | हुनका लेल # वसुधैव कुटुम्बकम # छैन |
ओहि महान व्यक्ति के करबद्ध सादर नमन् ( बाबा) अपने यथाशीघ्र स्वास्थ्य होई बाऱंबार भगवती स प्राथर्ना जे हमरा सब पर आशीर्वादक छत्रछाया बनल रहय 🙏🙏


text:
मिथिला ब्राण्ड – मैथिली ब्राण्ड
पता अछि मिथिलाक समृद्धि कतेक छैक आइयो? आत्मनिर्भरता हर तरहें मानव-जीवन लेल मिथिलाक भीतर सभ तरहें उपलब्ध छैक। बस एक संछिप्त रूप देखल जाउ – कुटीर उद्योग केँ संचालन हेतु जातीय-व्यवस्था सँ दक्ष घरैया लूरि द्वारा उत्पादनशीलताक विलक्षण उदाहरण मिथिलामें भेटैत छैक। कृषि प्रणालीमें सभ तरहक अनाज उपजौनाइ आ विभिन्न प्रकारक जमीन मिथिलामें उपलब्ध रहब एक उत्कृष्ट उदाहरण मिथिलामें भेटैत छैक। खान-पान, जीवन-यापन, रहन-सहन, तप-जप आ भाइ-चाराक आध्यात्मिक स्वरूप मिथिलाक कण-कणमें भेटैत छैक। तखन मिथिला ब्राण्ड कमजोर केना? तखन मैथिली ब्राण्ड कमजोर केना? विपन्नता कोना? एकर एकमात्र कारण छैक जे भारत जहिया सँ स्वतंत्र भेलैक तहिये सँ मिथिलाक सामाजिक संतुलनकेँ अनेको प्रकारके बहरी राजनीति गूर सँ ध्वस्त करैत आइ जतेक सकारात्मक पक्ष रहैक तेकरा चौपट कय देलकैक आ नहि जानि एहिमें स्वयं मैथिलक किछुए मुदा महत्त्वपूर्ण राजशाही-परिवारक मदद सँ जनमानसकेँ बरगलाबैत मिथिलाके वोटबैंकमय बना देलकैक। एहि उपेक्षाक विरुद्ध लडबाक लेल आब कोनो दोसर उपाय नहि बचल छैक सिवाये एक कि मिथिला जल्द सँ जल्द राज्य बनय। आ ई लडाई आन कियो नहि लडि सकैत अछि सिवाये युवा पीढी जे पढल-लिखल छैक लेकिन पलायन-प्रवासके कारण पेट आ माथ दुनू सँ बन्हा गेल छैक, पहचान या संस्कृतिक आभान ओकरामें अपनहि शक्तिसँ अनभिज्ञ हनुमानजी जेकाँ सुसुप्तावस्थामें छैक। बहस करैत छैक लेकिन भटकल मस्तिष्क आखिर कि बहस करतैक, बेर-बेर मुर्च्छा आबि जाइत छैक।
हमरा बुझने आब युवा पीढीकेँ आधुनिक व्यवस्थापन सिद्धान्तसँ जाग्रत करबाक उपयुक्त समय छैक। एहि लेल मिथिला-मैथिली ब्राण्ड सँ ओकरा जोडैत विश्वक अर्थतन्त्रमें मिथिलाक अलग पहचान स्थापित करय लेल मैथिल करपोरेट के सख्त जरुरत बुझा रहल छैक। जेना मिथिलाक ‘मैथिली गुर’, मिथिलाक ‘मैथिली बासमती चाउर’, मिथिलाक ‘मैथिली कोनिया’, मिथिलाक ‘मैथिली मटकुरी’, मिथिलाक ‘मैथिली गहना’, मिथिलाक ‘मैथिली माछ’, मिथिलाक ‘मैथिली पान’, मिथिलाक ‘मैथिली मखान’, मिथिलाक ‘मैथिली उपभोग्य हरेक वस्तु’क बाजारीकरण करैत समूचा भारतकेँ मिथिलामय कय देबाक छैक। मिथिलाक आर्थिक तंत्रकेँ चमकाबय लेल बहुते रास गृह-निर्मित वस्तुक भंडार छैक…. हम तऽ बस किछुवेक नाम लेलहुँ अछि। आर्चीज ग्रिटींग कार्डके जगह मिथिलाक ‘मैथिली ग्रिटींग कार्ड’ मिथिलाक विशेष बाँस व अन्य वनस्पति द्वारा निर्मित पेपर तथा मिथिला पेन्टिंगके प्रिन्टमें दुनियामें डंका पीट सकैत छैक। मिथिलाक अदौरी, कुम्हरौरी, मुरौरी, चरौरी, दनौरी, तिलौरी, तिसियौरी आ कतेको फास्ट-फूड कर्नर पर क्रान्ति आनि सकैत छैक। बस प्रयास के दरकार छैक आ करपोरेट मिथिला या मिथिला कोओपरेटिव हाउस एहि समस्त कार्यकेँ आराम सँ कय सकैत छैक।
आउ पहिले संगठित होइ। विपन्न हम सभ दिमाग सँ नहि छी, बस राजनीतिक उपेक्षाक चलते हम सभ अपन भाषा, अपन भेष आ अपन संस्कृति सँ दूर जा रहल छी आ दोसर हमरा सभके गुलाम बनौने जा रहल अछि। लडाई पहिले आत्मनिर्भरता लेल लडी, राजनैतिक उपेक्षाक विरुद्ध लडी… ई सोचि नहि हारी जे लडाई मिथिला के सरजमीं पर किऐक नहि होइत छैक। ओतय वनस्पति, वायुमण्डल, आकाश, धरती, जल, आदि सभटाकेँ पहिले सँ ऋषि-मुनि ततेक न ‘शान्ति-शान्ति’ यज्ञ सँ शान्त कय देने छथिन जे तुरन्त अगिया-बेताल होयब संभव नहि छैक। आ एहि लेल अहुँ सभ आतूर नहि बनू। हेतैक! सभटा हेतैक! बस आउ, किछु चर्चा करी।
हाल-साल मे मैथिली आ मिथिलाक प्रति प्रत्येक मिथिलावासी सहित देश-विदेश सबठाम एकटा अलगे आकर्षण पुन: बढय लागल छैक। सामाजिक संजाल समान खूला मैदान मैथिली-मिथिला ब्रान्डिंग लेल आरो हितकारी प्रमाणित भऽ रहलैक अछि। भले एहि मिथिलाक्षेत्रक लोक लेल पलायन एकटा खतरनाक बीमारी बनिकय एतुका लोकसंस्कृति केँ नाश करय मे कोनो कसैर बाकी नहि रखने छैक, राज्य द्वारा उपेक्षा आरो एहि खतरा केँ चरम पर पहुँचाबैत छैक, तथापि एहिठामक किछेक प्रतिशत जागरुक आ लगनशील लोकमानस एकरा कोनो न कोनो रूप मे आइयो जीबित रखने छैक। एकर दिन-दशा दिनानुदिन नीके हेतैक ताहि लेल संकल्प लैत युवा पीढी द्वारा बेहतरीक दिशा मे डेग बढि रहलैक अछि।


text:
भारतीय उपमहाद्वीप
भारतीय उपमहाद्वीप, एसियाकऽ दक्षिणी भागमे स्थित एक उपमहाद्वीप छी । ई उपमहाद्वीपक दक्षिण एसिया सेहो कहैत अछि । भूवैज्ञानिक दृष्टि सँ भारतीय उपमहाद्वीपक अधिकांश भाग भारतीय प्रस्तर या (भारतीय प्लेट)मे अवस्थित अछि, एकर किछ भाग ई प्रस्तर सँ हैट युरोएसियाली प्रस्तरमे सेहो अवस्थित अछि ।
परिभाषासंपादित करें
स्वतन्त्र देशसभ भेल जमीनक एक पैग भू-भाग जे दक्षिण एसियाक पैग भाग ओग्टेकने अछि “भारतिय उपमहाद्वीप” छी। शब्दकोशमे देल अनुसार शब्द “उपमहाद्वीप”क मतलब छी कोनो खास महाद्वीपमे “एकटा छुटै भौगोलिक अथवा राजनैतिक स्वतन्त्रता भेल” अथवा भौगोलिक रूपमे मुख्य महाद्वीपक एकटा उपखण्ड। “भारतीय उपमहादेश” आ दक्षिण एसिया एक दोसरक पुरक छी। ई शब्द एक दोसरके ठाँउमे प्रयोगमे लेएत अछि।
भूगोलसंपादित करें
भौतिक भूगोलसंपादित करें
ई उपमहाद्वीपमे सामान्यतया भारत, पाकिस्तान, आ बंगलादेश सम्मिलित करैत अछि; आ नेपाल, भूटान, आ श्रीलंकाके सेहो प्रायः सम्मिलित करैत अछि, आ कहियो कभार अफगानिस्तान आ मालदिभ्स सेहोसम्मिलित करैत अछि। ई क्षेत्रमे अक्साई चिनक विवादित क्षेत्र सेहो अछि जे ब्रिटिश राजक रियासती राज्य जम्मू आ कश्मीरक भाग छल, वर्तमानमे चीनक शिंग्जियांग स्वायत्तशासी प्रान्तक एक भाग अछि। जब कहिल्यै भारतीय उपमहाद्वीपक उपयोग दक्षिण एसियाक सन्दर्भमे करैत अछि अहिमे कहियो श्रीलंका आ मालदीवके सम्मिलित नै करैत अछि, जबकि नेपाल आ तिब्बतलाई प्रेरणानुसार एहिमे सम्मिलित नै होएत अछि।
मानव भूगोलसंपादित करें
सन्दर्भ सामग्रीसभसंपादित करें
बाह्य जडीसभसंपादित करें
एहो सभ देखीसंपादित करें
- दक्षिण एसिया
- एसिया
- महाद्वीप
- उपमहाद्वीप
- भारतीय प्रस्तर


text:
Sunday, May 6, 2012
धोतिक मान :: जगदीश प्रसाद मण्डल
धोतीक मान
जहिना तेहैया बोखार तरे-तर अबितो रहैत आ जेबो करैत रहैत तहिना लाल काकाकेँ तीन दिनसँ विचित्र सोग गहि कऽ पकड़ि लेलकनि। ओना जखन कोनो काजक अनमेनामे लगि जाइ छथि तखन छोड़ियो दैत छन्हि। मुदा काज बदलिते पुन: आबि जाइ छन्हि। मुदा कहबो केकरा करथिन, घरेलू सोग छियनि। सोगो तेहेन जे जहिना तिआरि जालमे माछ फँसि जाइत। ने बंशी जकाँ जे बोरक सुगंधसँ फँसि जान गमबैत आ ने सहतक ठनका जकाँ। मुदा तैयो तँ घाउ लगले छन्हि।
सोगक दोसरो कारण छन्हि। ओ ई छन्हि जे दुनू परानी -पति-पत्नी- क बीच कहियो वैचारिक संघर्ष, रक्का-टोकी नै होइत छलन्हि, जो सद्य: सोझामे देखि पड़ैत छन्हि।
बात किछु ने बुढ़िया फूसि मुदा सोग तेहेन जे रोगौने टा नै, सोगौने छन्हि। जइसँ कोनो काज करैमे मने ने लगए दैत छन्हि।
तीन दिन पहिने जखन सढ़ूआरएसँ भरपूरा न्योंत एलनि तखनेसँ सोगक आक्रमण भेलनि जे धेनहि छन्हि। ने छोड़ैत बनै छन्हि आ ने पूरैत। साधारण जिनगी जीबैक अभ्यास तँए पाइ-पाइक हिसाब जोड़ि समुचित काज करैत चैनसँ चलैत छन्हि। गति अनुकूल आमद-खर्च रहने भातक उजड़ा आॅकर जकाँ दाँत तर खटखटाइत रहनि। ऑकर संग भातो फेकए पड़तनि। नजरि उठा कऽ देखथि तँ सोझेमे देखि पड़नि जे भारमे धोतीक खर्च वाह्ययात अछि, किएक तँ धोतीक मान तँ ओइ समए सर्व सम्मति छल जखन एकाधिकार बेपार जकाँ छल, मुदा जइठाम दू सए रूपैयाक धोती लऽ जाएब, तइठाम कियो पहीरिनिहार नै अछि, मांगलिक काज छोड़ि धोती म्यूजियमक वस्तु बनि गेल अछि। अपन तँ दू दिनक कमाइ दहा जाएत। मुदा पत्नी तँ मानती नै। अपना सीमामे सभ बताह होइए, भलहिं आन सीमामे नाङरि पटपटबए आकि दाँत चिआरए। मानबो उचित नहिये। किअए तँ पत्नीक मान तँ परिवारमे दादीक छन्हि। बाबा-दादाक पकिया संगी। शुभ काजक शुरूहेमे खट-पट भेने कहीं अंत धरि ने खटपटाइत रहि जाए, तेकर डरो रहनि। विचारि लेब जरूरी बूझि लालकाकीकेँ पुछलनि-
“काल्हिये ने न्योंत पूरए जाएब। आइये ने सभ ओरियान-बात कऽ लेब।”
लालकाकी- “घरक ओरियान ने हम करब, आकि हाटो-बजारक करब।”
लालकाकीक चढ़ल तर्क देखि लालकाका दोहरौलखिन-
“बजारक काज की सभ अछि।”
“आर किछु ने अछि। खाली जोड़ भरि धोती आ अंगा आ गमछा कीन लेब।”
लालकाकी आढ़ति सुनि लालकाका मने-मन जोड़थि तँ देखि पड़नि जे कियो धोती पहीरिनिहारे परिवारमे नै अछि, जखन धोती नै तखन कुर्ता आ गमछा तँ सूखल नून-चूड़ा भेल। कतबो हएत तँ जलखैइये। मुदा बेवस भेल। तैयो पुछलखिन-
“आब कि कोनो भार-दौर चलै छै जे ई सभ लऽ जाएब?”
लालकाकाकेँ चिलहोरि जकाँ झपटैत लालकाकी कहलखिन-
“चाउर दहीक बदला रूपैया लऽ जाएब मुदा नव वस्त्र नै लऽ जाएब से केहेन हएत?”
कहैत नोर ढवढबा गेलनि। फटैत छातीक दर्द बाँसक झाँझन जकाँ झनझनाए लगली-
“बहिन मरमा मरिये गेल, मुदा अंतमे मुँह नै देखि पेलौं। भगवानो तेहेन जे सभटा दुख ओकरे घरमे देलखिन। चढ़ल जुआनी दुनू परानी मरल, ढाइ बर्खक मइटुग्गर-बपटुग्गर बेटाक बिआह छिऐ, तेकरा पाँच हाथ वस्त्र हम नै देबइ, तँ दुनियाँमे के देतइ।”
Subscribe to: Post Comments (Atom)


text:
International Journal of Applied Research
Vol. 3, Issue 6, Part Q (2017)
वर्तमान संदर्भमे ‘पनिपत’
Author(s)
गीता कुमारी
Abstract
अत्याधुनिक मैथिली साहित्यक क्षेत्रमे जे किछु सशक्त लेखकक आगमन भेल ताहिमे जीवकान्त सेहो अबैत छथि। जीवकान्त सबसऽ हटि कऽ छलाह, अपना रंगक एकसर। हुनका फुसिकें फुसि आ साँचकें साँच कहबाक सामथ्र्य छलनि। ओ समतल पर बात करैत छलाह, ओ किछु नुकाबऽ नहि जनैत छलाह। जे मोनमे अबैत छलनि निधोख भऽ कऽ बजैत छलाह। ई निडरता प्रारम्भे सऽ जीवकान्तमे विद्यमान छलनि। साहित्यमे हिनक प्रवेश कविक रूपमे भेल। हुनका लिक्खाड़ लेखक कहल जाइत छल। कविते लिखऽ लगलाह तऽ बहुत रास लिखलाह। हिनक बारह गोट कविता संग्रह प्रकाशित छनि जाहिमे ‘‘तकैत अछि चिड़ै’’, पर हिनका 1998ई. मे साहित्य अकादमी पुरस्कार प्राप्त भेलनि। ‘‘निशान्त की चिड़िया’’ नामसँ एहि पोथीक हिन्दी अनुवाद सेहो भेल। तत्पश्चात कथा, उपन्यास, निबन्ध, समीक्षा आ अनुवाद से हो कयलाह। अर्थात् साहित्यक कोनो विधा हिनकासँ बाँचल नहि अछि।
How to cite this article:
गीता कुमारी. वर्तमान संदर्भमे ‘पनिपत’. Int J Appl Res 2017;3(6):1208-1209.


text:
संसारमे एहन बहुत कम कवि होएताह जे जीवनमे एक्कहुटा महाकाव्य लिखनहि विन महाकवि कहबैत होथि। एहन व्यक्तित्व मैथिल कवि कोकिल विद्यापतिए भेलाह। तत्कालीन समयमे विद्वता आ प्रज्ञा प्रकटीकरणक लेल भारतवर्षक एक मात्र माध्यम संस्कृत भाषामे पूर्ण अधिकार रखितहुँ जन–मन–रञ्जनक लेल ‘देसिल वयना सभजन मिट्ठा’ कहि लोकभाषामे रचना परम्पराक शुरुआत कऽ विद्यापति समस्त उत्तर भारतीय आर्यभाषाक प्रथम जनकविक रूपमे उदित भेलाह। जनभाषामे काव्य सृजन परम्पराक पहिल सशक्त डेग उठौनिहार व्यक्ति विद्यापतिए छलाह। हिनके पदचिह्नपर चलैत अवधी भाषामे तुलसीदास ‘रामचरितमानस’सन अमर काव्यक रचना करबामे सफल भेलाह। तहिना ब्रजभाषामे मीरा तथा सूरदास, भोजपुरीमे कबीरदाससन उद्भट कविसभक उदय भेल। तेँ प्रसिद्ध हिन्दी कवि डा. हरिवंश राय बच्चन महाकवि विद्यापतिक मादे लिखलनि अछि—
थे न कबीर, न सूर न तुलसी
और न थी जब बाबरि मीरा
तब तुमने ही मुखरित की थी
मानव के मानस की पीड़ा
अपन काव्यपुस्तक ‘आरती और अंगारे’ मे विद्यापतिकेँ एहि तरहेँ सम्बोधित कएनिहार डा. बच्चन ‘टूटी–छूटी कड़ियाँ’ में विद्यापतिक महिमाकेँ विशिष्टीकृत करैत एहुना कहलनि अछि— ‘भाषाक क्षमताकेँ भलहि सरहपाद मानैत होथु, भाषाक ओज दऽ रासो कविसभ भलहि जनैत होथि, मुदा भाषाक असली सुआद सभसँ पहिने विद्यापतिए बुझलनि— देसिल वयना सबजन मिट्ठा। विद्यापति हमरालोकनिक सर्वप्रथम परिस्कृत गीतकार थिकाह। संस्कृतक ध्वनि–माधुर्यकेँ ओ पूर्णतया भाषामे उतारैत छथि। हुनका ‘अभिनव जयदेव’ सेहो कहल जाइत छनि। मार्मिकता आ भावक गहिराइमे ओ जयदेव आ रासो कालक शृङ्गारिक कविसभसँ बहुतो आगाँ छथि। …..
………..। देसिल वयनाद्वारा मानवीय भावकेँ एते सूक्ष्मतापूर्वक पहिल बेर विद्यापतिए छूबि सकलाह।’
साहित्याकाशक देदीप्यमान नक्षत्र महाकवि विद्यापति (ई.सन. १३६०—१४४८) मूलतः शृङ्गारिक एवं धार्मिक प्रवृत्तिक कवि मानल जाइत छथि। मुदा व्यापकतामे देखलापर हुनक रचनाद्वारा समाजमे अनेको सार्थक सन्देशसभक सम्प्रेषण सेहो प्रचुर मात्रामे भेल हमसभ पबैत छी। हुनक चामत्कारिक काव्यप्रतिभेक कारण अवसानक छ सय वर्षक बादहु ओ जन–मन ओ लोक–जीवनमे जीवित एवं परिव्याप्त छथि। सगरमाथापर फहराइत विद्यापतिक ख्याति, सुयश एवं प्रभावकेँ परवर्ती कालक कतेको साहित्यकार समाजमे सकारात्मक सन्देश प्रवाह करबाक लेल उपयोग करैत सेहो देखल गेल छथि। निश्चित रूपेँ एकटा आम व्यक्ति जखन कोनो बात कहैत अछि तँ ओ ओतेक प्रभावोत्पादक नहि होइत छैक जतेक एक प्रतिष्ठित तथा सामाजिक हैसियतप्राप्त व्यक्तिक कहलासँ होइछ। तेँ बादक किछु कवि जे सामाजिक कुरीतिसभकेँ हटएबादिस संवेदनशील छलथि, सेसभ विद्यापतिक नामकेँ भनिताक रूपमे प्रयोग कऽ ओहन सुसन्देशसभक प्रवाह करैतसन पाओल गेलाह अछि। मिथिलामे रहल अनमेल विवाह–प्रथाकेँ निरुत्साहित करबाक गूढार्थ अन्तर्निहित रहल निम्न गीतकेँ एही श्रेणीक एक उत्कृष्ट गीत मानल जा सकैत अछि, जाहिमे तरुणी स्त्रीक अल्प वयसक पुरुषक सङ्ग विवाह भऽ गेलाक बाद उत्पन्न परिस्थितिक वर्णन कएल गेल छैक—
पिया मोर बालक हम तरुणी गे,
कओन तप चुकलहुँ भेलहुँ जननी गे।
तहिना प्रौढ पुरुषक सङ्ग नवयौवना स्त्रीक विवाह करबाएल जा रहल प्रसङ्गमे कन्याक माए अपन पति आ समाजकेँ उपराग दैत चेतावनीक भाषामे कहैत छथि—
हम नहि आजु रहब एहि आँगन
जौँ बूढ़ होएत जमाए
एहन अनमेल विवाहक लेल मिथिलाक लोकव्यवहार मोताबिक भाग्यकेँ दोष देबाक सङहि बेटीक पिता तथा घटककेँ सेहो दोषक भागी बतबैत आगाँ कहल गेल अछि—
एक तँ बैरी भेल बीधि–विधाता
दोसर धियाकेर बाप
तेसर बैरी भेल नारद बाभन
जे बुढ आनल जमाए
यद्यपि उपर्युक्त गीतसभ मैथिल समाजमे विद्यापतिएक गीतक रूपमे समादृत एवं प्रचलित अछि। ओहुना एहन गीतसभक भनितामे ‘भनहि विद्यापति’ लिखल पाओल जाइत छैक। मुदा विभिन्न विद्वानसभक मतानुसार विद्यापतिक गीत कहि सैकड़ो एहनो गीत लोककण्ठमे व्याप्त अछि, जे यथार्थतः विद्यापति नहि लिखने छथि। उपर देल गेल गीतसभक भाषा आ विद्यापतिकालीन मैथिली भाषाक स्वरूपक तुलनात्मक अध्ययन–विश्लेषण कएलासँ सेहो ई बात स्पष्ट होइत अछि। ओना तँ जे गीतसभ विद्यापतिएद्वारा लिखल गेल बातपर कनेको शङ्का नहि छैक, ताहूमे भक्ति आ शृङ्गर रसक गीत मात्र नहि छैक, जीवनकेँ सुमार्गपर लऽ चलबाक लेल अनेको उद्देश्यपूर्ण गीतसभ विद्यापति स्वयं सेहो प्रचुर मात्रामे लिखने छथि।
विद्यापतिक शतप्रतिशत वास्तविक भक्ति आ शृङ्गार रसक गीतसभक सेहो खास उद्देश्य रहैत छलैक। मिथिलाक तत्कालीन अवस्थापर ध्यान देलापर देखल जाइत अछि जे यवनक आक्रमण तथा जल्दी–जल्दी होइत आएल नेतृत्व परिवर्तनक कारण मिथिलाक आर्थिक एवं सामाजिक स्थिति दिनानुदिन गिरैत गेल छलैक। प्रायः यवन सेना जखन आक्रमण करैत छल तँ ओहिठामक सम्पूर्णप्रायः धार्मिक, सांस्कृतिक एवं सामाजिक पूर्वाधारकेँ लतखुर्दनि कऽ जनजीवनकेँ धङरचास कऽ दैत छल। महिलासभकेँ ओसभ अपन पहिल शिकार बनबैत छल। जबर्दस्ती इस्लाम धर्म कबूल करबएबाक काज सेहो ओतबए मात्रामे कएल जाइत छलैक। एहि सभ क्रियाकलापसँ गार्हस्थ्य जीवन छिन्न–भिन्न भऽ जाइत छलैक। लोक अकर्मण्य एवं किंकर्त्तव्यविमूढ होइत गेल छल। एहन अवस्थामे हतास एवं पलायनोन्मुख समाजकेँ पुनः लीकपर अनबाक उद्देश्यसँ तत्कालीन अवस्थामे जीवन गुजाराक मूल कर्मदिस लोककेँ आगाँ बढ़बाक लेल उत्साहित करऽ वला गीतसभ सेहो रचलनि—
बेरि–बेरि अरे सिव, मोञे तोहि बोलञो
किरिस करिअ मन लाए
बिनु सरमे रहिअ, भिखिए पए मङ्गिअ
गुन गउरब दुर जाए
खटङ्ग् काटि हर हर बन्धबिअ
तिरसिल तोड़िअ करु फारे
बसह धुरन्धर लए हर जोतिअ
पाटिअ सुरसरि धारे
अत्यन्त प्रगतिशील एवं उत्साहवर्धक सन्देश देल गेल एहि गीतमे विद्यापति अपन आराध्य महादेवकेँ किसानक रूपमे ठाढ़ कऽ कहैत छथि— “हे शिव, अपन कर्त्तव्यक पालन नीकजकाँ करी। भीख माङब ने लाज वा शरमक बात छियैक, जे लोकक गुण आ गौरव दुनूकेँ हरि लैत छैक। मुदा अपन काज करबामे कथीक सङ्कोच? तेँ अपन खटङ्ग काटिकऽ हर बनाउ। त्रिशूलकेँ पीटिकऽ फार बनाउ। अपन बसहाकेँ हरमे जोतू। आ, फसलिक सिञ्चन लेल तँ अहाँक मस्तकसँ बहऽ वला गङ्गाक धार अछिए।”
तत्कालीन विषम परिस्थितिमे जनमानसकेँ कर्मशीलताक दिशामे उन्मुख कराएब समाज सचेतक व्यक्तिक सर्वाधिक महत्त्वक काज छलैक। एही समयमे हिन्दू धर्मावलम्बीसभक बीच सेहो शैव, वैष्णव आदि सम्प्रदायमे मानसिक विभाजनक अवस्था छल, जाहिसँ समाजमे विशृङ्खलता आओर बढ़ैत गेल रहैक। एहनमे समान धार्मिक एवं सांस्कृतिक पृष्ठभूमिक लोकक बीच वृहद एकताक आवश्यकतापर जोड़ दैत विद्यापति कहलनि जे शैव वा वैष्णव परस्पर विरोधी नहि, बल्कि एक्कहि सिक्काक दू पाट अछि। एकरा अपन पदमे विद्यापति एहि तरहेँ अभिव्यक्ति दैत देखल गेल छथि—
भल हर भल हरि भल तुअ कला
खन पित वसन खनहि बघछला
एहि तरहेँ विभिन्न तरहक प्रहारसँ विशृङ्खलित जनजीवनकेँ सहज बनएबाक हेतु कर्मशीलताक सन्देश आ भक्तिमार्गक अनुसरण मात्र यथेष्ट नहि छलैक, लोक–जीवनमे आस्थाक रस सञ्चार कराएब सेहो ओतबए आवश्यक छलैक। विद्यापतिद्वारा प्रायः जीवनक आरम्भिक चरणमे लिखल गेल शृङ्गार रसक गीतसभ होइक वा तत्कालीन राजासभक आदेशमे लिखल गेल शृङ्गार रसक गीतसभ कतेक सार्थक, कतेक निरर्थक छलैक, से अलग विश्लेषणक विषय अछि। मुदा कालान्तरमे मिथिला राज्य छिन्न–भिन्न भऽ गेलाक बादो शृङ्गारिक गीतसभक रचनाक्रमकेँ ओ जाहि तरहेँ निरन्तरता देलनि, से पूर्णतः सोद्देश्य छल। ओहि समयक आकुल–व्याकुल परिस्थितिसँ आमजनकेँ मुक्त कऽ जीवनकेँ सरस बनएबादिस उन्मुख करएबाक लेल विद्यापति एकसँ एक शृङ्गारिक गीतसभक रचना कएलनि। मुदा कविक महिमा देखी जे हुनक लिखल कतिपय श्रैङ्गारिको गीत अपनामे एकटा इतिहास समटने अछि। महाकवि विद्यापतिक एखनधरि भेटल आ सार्वजनिक भेल करिब १,२०० गीतमेसँ २०० क करिब गीत बादक कविसभद्वारा लिखल आ मात्र भनितामे विद्यापतिक नाम लिखल गेल विश्लेषकसभक कथन छनि। मुदा एहन व्यक्तित्व कम्मे होएत, जकर अधिकांश गीत वा पदसभ कोनो ने कोनो इतिहासकेँ समटने होइक। इतिहासक एकटा घटनाक्रमकेँ बड़ सजीवताक सङ्ग प्रस्तुत कएल गेल विद्यापतिक ई गीत—
सजनि निहुर फुकू आगि।
तोहर कमल भ्रमर मोर देखल, मदन उठल जागि।।
जौँ तोहें भामिनी भवन जएबह, एबह कोनह बेला।
जौँ एहि सङ्कटसौँ जिव बाँचत होएत लोचन मेला।।
भन विद्यापति चाहथि जे विधि करथि से–से लीला।
राजा शिवसिंह बन्धन मोचन तखन सुकवि जीला।।
कहल जाइत अछि जे उपर्युक्त शृङ्गार गीत विद्यापति अत्यन्त सङ्कटग्रस्त समयमे लिखने छलाह। यवन सेना हुनक प्रिय राजा शिवसिंहकेँ जखन बन्दी बना दिल्ली लऽ गेल तँ विद्यापति अपन कूटनीतिक कौशलक उपयोग कऽ शिवसिंहक बन्धनमोचन करबौने छलाह। एहि क्रममे बादशाहकेँ जखन ई बुझबामे अएलनि जे विद्यापति कवि छथि तँ हुनका अपन कवित्वक परिचय देबाक लेल कहलनि। ओ चूल्हि पजारैत एक सुन्दरीक कवितात्मक वर्णन करैत अपन कवित्वक उत्कृष्ट परिचय देलनि। किंवदन्ती तँ एहनो छैक जे विद्यापतिक आँखिमे पट्टी बान्हि देल गेलनि आ हुनका कहल गेलनि जे चूल्हि पजारैत सुन्दरीक वर्णन करू। केओ–केओ एहि प्रसङ्गमे विद्यापतिकेँ सन्दूकक भीतर बन्द कऽ सूखल इनारक भीतर राखिकऽ एहि स्थितिक वर्णन करबाक लेल कहल गेल बात सेहो कहैत छथि। अवस्था चाहे जे–जेहन रहल होइक, मुदा एतबाधरि निश्चित जे विद्यापतिद्वारा कएल गेल चित्रण अत्यन्त सजीव आ लोमहर्षक छैक।
गीतमे ओ कहैत छथि— “सुन्दरी, अहाँ जे निहुरिकऽ चूल्हि फुकैत छी, ताहिसँ अहाँक स्तनरूपी कमल हमर आँखिरूपी भमराक आगाँ देखार भऽ रहल अछि, जाहिसँ कामदेव जागि गेल छथि। आब कहू जे अहाँ भवनमे कखन घूरब ? जँ एखनुक सङ्टसँ बाँचि गेलहुँ तँ अपना दुनूगोटेक नजरिक परस्पर मिलान होएबे करत। विद्यापति कहैत छथि— विधाता सेहो नहि जानि केहन–केहन लीला करैत छथि। राजा शिवसिंह जँ बन्धनमुक्त होएताह, तखने बुझू जे मृततुल्य अवस्थामे पहुँचल एहि कविक प्राण घूरत।”
विद्यापतिक एहन अनेको श्रैङ्गारिक गीत छनि, जाहिमेसँ कतेको अपनामे एकहकटा इतिहासक दस्तावेज अछि तँ कतिपय कविता जीवनकेँ रसमय आ रोमाञ्चक बनएबामे सहायक अछि। विद्यापतिक बहुतो शृङ्गारिक गीतकेँ कामकलाक पाठ सिखौनिहार विज्ञानसम्मत कलात्मक अभिव्यक्तिक रूपमे सेहो लेल जाइत अछि, जे आजुक समयमे सेहो सजीव आ सार्थक अछि। तेँ ई कहब अनर्गल हएत जे विद्यापतिक रचनाक उद्देश्य केवल रास–रङ्ग वा राजा–महाराजाकेँ मनोरञ्जन प्रदान करब छलनि। विद्यापति जन–मनक, लोकजीवनक महाकवि छलाह आ ओ प्रेम एवं आनन्दक मार्गपर चलैत कर्मशील जीवनक पक्षमे अपन लेखनीकेँ निरन्तर प्रवाहमय बनौने रहलाह।


text:
विभा रानी (लेखक- एक्टर- सामाजिक कार्यकर्ता)
बहुआयामी प्रतिभाक धनी विभा रानी राष्ट्रीय स्तरक हिन्दी व मैथिलीक लेखिका, अनुवादक, थिएटर एक्टर, पत्रकार छथि, जिनक दर्ज़न भरि से बेसी किताब प्रकाशित छन्हि आ कएकटा रचना हिन्दी आ र्मैथिलीक कएकटा किताबमे संकलित छन्हि। मैथिली के 3 साहित्य अकादमी पुरस्कार विजेता लेखकक 4 गोट किताब "कन्यादान" (हरिमोहन झा), "राजा पोखरे में कितनी मछलियां" (प्रभास कुमार चाऊधरी), "बिल टेलर की डायरी" व "पटाक्षेप" (लिली रे) हिन्दीमे अनूदित छन्हि। समकालीन विषय, फ़िल्म, महिला व बाल विषय पर गंभीर लेखन हिनक प्रकृति छन्हि। रेडियोक स्वीकृत आवाज़क संग ई फ़िल्म्स डिविजन लेल डॉक्यूमेंटरी फ़िल्म, टीवी चैनल्स लेल सीरियल्स लिखल व वॉयस ओवरक काज केलन्हि। मिथिलाक 'लोक' पर गहराई स काज करैत 2 गोट लोककथाक पुस्तक "मिथिला की लोक कथाएं" व "गोनू झा के किस्से" के प्रकाशनक संगहि संग मिथिलाक रीति-रिवाज, लोक गीत, खान-पान आदिक वृहत खज़ाना हिनका लग अछि। हिन्दीमे हिनक 2 गोट कथा संग्रह "बन्द कमरे का कोरस" व "चल खुसरो घर आपने" तथा मैथिली में एक गोट कथा संग्रह "खोह स' निकसइत" छन्हि। हिनक लिखल नाटक 'दूसरा आदमी, दूसरी औरत' राष्ट्रीय नाट्य विद्यालय, नई दिल्ली के अन्तर्राष्ट्रीय नाट्य समारोह भारंगममे प्रस्तुत कएल जा चुकल अछि। नाटक 'पीर पराई'क मंचन, 'विवेचना', जबलपुर द्वारा देश भरमे भ रहल अछि। अन्य नाटक 'ऐ प्रिये तेरे लिए' के मंचन मुंबई व 'लाइफ़ इज नॉट अ ड्रीम' के मंचन फ़िनलैंडमे भेलाक बाद मुंबई, रायपुरमे कएल गेल अछि। 'आओ तनिक प्रेम करें' के 'मोहन राकेश सम्मान' से सम्मानित तथा मंचन श्रीराम सेंटर, नई दिल्लीमे कएल गेल। "अगले जनम मोहे बिटिया ना कीजो" सेहो 'मोहन राकेश सम्मान' से सम्मानित अछि। दुनु नाटक पुस्तक रूप में प्रकाशित सेहो अछि। मैथिलीमे लिखल नाटक "भाग रौ" आ "मदद करू संतोषी माता" अछि। हिनक नव मैथिली नाटक -प्रस्तुति छन्हि- बलचन्दा।
विभा 'दुलारीबाई', 'सावधान पुरुरवा', 'पोस्टर', 'कसाईबाड़ा', सनक नाटक के संग-संग फ़िल्म 'धधक' व टेली -फ़िल्म 'चिट्ठी'मे अभिनय केलन्हि अछि। नाटक 'मि. जिन्ना' व 'लाइफ़ इज नॉट अ ड्रीम' (एकपात्रीय नाटक) हिनक टटका प्रस्तुति छन्हि।
'एक बेहतर विश्र्व-- कल के लिए' के परिकल्पनाक संगे विभा 'अवितोको' नामक बहुउद्देश्यीय संस्था संग जुड़ल छथि, जिनक अटूट विश्र्वास 'थिएटर व आर्ट-- सभी के लिए' पर अछि। 'रंग जीवन' के दर्शनक साथ कला, रंगमंच, साहित्य व संस्कृति के माध्यम से समाज के 'विशेष' वर्ग, यथा, जेल- बन्दी, वृद्ध्राश्रम, अनाथालय, 'विशेष' बच्चा सभके बालगृहक संगहि संग समाजक मुख्य धाराल लोकक बीच सार्थक हस्तक्षेप करैत छथि। एतय हिनकर नियमित रूप से थिएटर व आर्ट वर्कशॉप चलति छन्हि। करती हैं। अहि सभक अतिरिक्त कॉर्पोरेट जगत सहित आम जीवनक सभटा लोक आओर लेल कला व रंगमंचक माध्यम से विविध विकासात्मक प्रशिक्षण कार्यक्रम सेहो आयोजित करैत छथि।
माउगि
- विभा रानी.
माउगि, माउगि, गे माउगि, गे माउगि! तों माउगि, हम माउगि, ई माउगि, ऊ माउगि - सभ किओ माउगे-माउगि। ऊँहूँ - सभ किओ भला माउगि हुअए। ई तय कर' बाली तों के? अएं गे? तोरा कहिया स' भेटलौ ई हक? ई सभ काज-धंधा हमरा आओरक अछि - हमरे आओर के करे दें। देख त' कने, तोहरो आओर के कतेक रंग-बिरंगा रूप दिया देलियौ! माउगि, गे माउगि, बुझै छैं कि नञि गै!
हँ यो! तैं त' हम भेलहुँ माउगि - माने ओकलाइन, डाक्टराइन, मास्टराइन - आ हड़ही-सुड़ही सभ भेल मौगी, जनी जाति, हमरा आओर स' हीन। नञि बुझलियै। धुर्र जाऊ! हमरा आओर स' ऊपर भेलीह स्त्रीसभ, जेना किरण बेदी, मेधा पाटकर, फ्लेविया एग्नेस त' ई सभ, त' ओ सभ आ सभ स' ऊपर नारी - आदरणीया, परमादरणीया; जेना सीता, जेना सावित्री, जेना गांधारी, जेना कुंती, जेना द्रौपदी ... उँह! द्रौपदीक नाम नञि ली। हे! बड़ खेलायल मौगी छली। ओकरा नारीक पद पर प्रतिष्ठित केनाई! सत्तरि मूस गीड़ि के बिलड़ो रानी चललीह गंगा नहाए। ऋषि-मुनि आओर के कोन कथा - एतेक ताप-तेजबला साधु महातमा सभ आ माउगि के देखतही वीर्य चूबि जाइ छै; घैल में त' पात पर त' माछक पेट मे त' कहाँ दनि, कोम्हर दनि दान द' देइत छथि जेना हुनक वीर्य-वीर्य नञि भेलै कोनो रत्नक खान भ' गेलै।
छोडू ई सभ कथा-पेहानी। आऊ असली बात पर - माने माउगि पर। की कहू, कतबो ई नारी, स्त्री, माउगि, मौगीक वर्गीकरण भ' गेल हुअए, मुदा वास्तविकता त' ई छै जे मूलत: हम सभ माउगे छी - माउगि।
अहिना दू गोट माउगि छली, माने मध्यवर्गीय परिवारक दू गोट माउगि। अहाँ चाही त' सुभीता लेल हुनक नाम राखि सकै छी - दीपा आ रेशमा। दुनू पड़ोसिया। एकदम दूध मे चीनी जकाँ बहिनपा, दुनू के एक-दोसराक घरक हींग हरदिक पता, ई दुनूक घर में एक एकटा मौगी छल, कहि लिय' जे ओकर दुनूक नाम छल भगवती आ जोहरा आ ओ दुनू ई दुनूक ओहिठाम चौका बासन करैत छली। संयोग छल, जोहरा दीपा ओहिठाम काज करै छलै आ भगवती रेशमा ओहिठाम. हौजी, बड़का शहर मे ई सभ चलै छै। ओहिना, जेना आइ काल्हि शहर मे दंगा आ खून-खराबा फटाखा जकाँ फुटैत रहै छै आ लोक आओर तीमन-तरकारी जकाँ कटाएत रहै छै। की कहू जे जाहि शहर मे ई चारू माउगि रहै छली, ओहि शहर मे दंगा संठीक आगि जकाँ धधकि उठलै। आ सभ माउगि एके जकाँ भ' गेलै - मांगि आ कोखिक चिन्ता स' लहालोट।
आब जेना दीपे के देखियौ। शहर मे तनाव छलै। तइयो लोग अपन-अपन ड्यूटी पर निकलि गेल छलै। मुदा बेरहटिया होबैत-होबैत पता लागलै जे शहरक स्थिति आओर खराब भ' गेलै त' सभ किओ 'जइसे उडि जहाज कौ पंछी, पुनि जहाज पै आयौ' बनि बनि अपन अपन जहाज दिस पडाए लागल। रेशमा स' दीपा के ई समाचार भेटलै, ओम्हर ठीक दू बजेक बेरहटिया मे मनोज बाबू घर स' बहिरा गेलाह। दीपा टोकबो कएलकै - 'शौकत भाइक फोन आएल छलै रेशमा कत' जे शहरक हालति आओर खराब भ' गेल छै। लोग-बाग घर घुरि रहल अछि आ अहाँ सभ किछु जानि-बुझिक' तहयो बाहरि निकलि रहल छी। जुनि जाऊ।'
आब ओ मरद मरदे की जे अपना घरवालीक कहल राखि लियए। आ दीपा त' माउगि स' एक कदम आगां छली - स्त्री छली - पढ़ल-लिखल, सुंदर, स्मार्ट आ अपन बिजनेस सेहो चलब' बाली, जकरा मे सभटा आभिजात्य भरल रहनाइ अपेक्षिते नयिं, परम आवश्यक अछि। मुदा बावजूद एकटा सफल स्त्रीक, ओ छली त' माउगे।
सत्ते, कहियो कहियो के मायक कहल ई कथा मोन पडिये जाइत अछि जे माउगि कतबो पढ़ल हुअए कि सुंदर कि स्मार्ट कि बिजनेसवुमन, रहत त' माउगे आ तैं चूल्हि त' फूंकैये पडतै आ घर वा घरबलाक चिंता मे सुड्डाहि होबैये पडतै ओकरा। तैं रातुक एगारह बाजि गेलाक बादो मनोज के नहिं घुरलाक कारणे ओ अत्यन्त चिंतित आ परेशान छलै। ओकरा रहि-रहि क' बुझाए जे कॉलबेल बजलै, खने दरबज्जा फोलए त' खने खिड़की पर जा क' ठाढ़ भ' जाए। सांस भांथी जकाँ चलि रहल छलै आ मोनक सभटा परेशानी मुंह पर लिखा गेल छलै। मना कएलो पर जहन मनोज नञि रूकल छलाह त' कहने छलै - जल्दीए आएब। जवाब भेटल छलै -'आइ त' फल्ना डेलीगेशन आएल अछि।'
'माने रातिक एक-डेढ़ बजे धरिक छुट्टी।' दीपाक माउगि ओकर भीतरे-भीतरे बाजलै। तहन कियैक एगारहे बजे स' एतेक बेचैनी छै? ओकरा त' दू बजे रातिक बाद परेशान होएबाक चाही। मनोज बाबू लेल दू बजे रातक घुरनाई कोनो नव कथा त' छलै नञि! मुदा दंगा जे नएं कराबए।
हारि-थाकि क' ओ घर स' निकललै आ अपना बगले बला कॉलबेल दबेलकै। अहू मे एकटा माउगि छलै - रेशमा। परेशानी ओकरो संपूर्ण देह पर अक्षर-अक्षर लिखाएल। ओकरो घरबला घुरल नञि छलै। मुदा फोन कएने छलै -'हालति बड्ड खराब छै। दरबज्जा आदि नीक स' लगाक' राखने रहब। हाथ मे सदिखन एकटा चक्कू वा एहेने कोनो चीज सेहो राखने रहब। पतियाएब नञि ककरो पर चाहे ओ कतबो नजदीकी हुअए।'
दुनू माउगि एक-दोसरा के देखि क' तेना चेहैली जेना एक-दोसरक सोझा मे दूध चीनी सनक संबंधवाली दीपा आ रेशमा नञि, गहुँमन आ बिज्झी हुअए। रेशमा एतेक देर राति मे ओकर आएब पर चेहैली त' दीपा रेशमाक गस्सा मे फंसल चक्कू देखि क'।
माउगि त' माउगे होइत छै - एतेक अविश्र्वास स' काज थोडबे छलै छैक। आ ई स्त्री माने दीपाक त' सौंसे देहे पर परेशानी छपाएल छलै। शौकत त' फोनो क' देने छलाह। मुदा मनोज के त' तकर कोनो परवाहिए नञि छलै। रहितियैक त' एतेक प्रतिकूल परिस्थिति मे ओकरा मना करबाक बादो जयतियन्हि की? आ मानि लिय' जे बड्ड खगता छलैन्हे जेबाक, तें चलि गेलाह। मुदा चलि गेलाक माने ई त' नयिं जे एकदमे स' निश्चिन्त भ' क' बैसि जाइ; बेगर ई महसूस कएने जे दीपा कतेक चिंतित आ परेशान हेतीह। धुर्र? माउगि आओर लेल किओ एतके परेशान हुअए!
दुनक दुनू माउगिक मुंह मे जेना बकार नञि छलै। अंतत: रेशमा सेहे चिनियाबदाम जकाँ एक-एक टा शब्द चिट चिट क' क' तोडैत-भांगैत बाजलै -
'बच्चे सो गए? मेरे तो अभी-अभी सोए हैं।'
'हँ! हुनका आओर के की पता जे दंगा-फसाद की सभ होइ छै। स्कूल नञि गेनाई त' ओकरा आओर लेल पिकनिक भ' गेलै'। भरि दिन ऊधम मचा-मचाक' थाकि-हारिक' एखने सूतल अछि।'
'मनोज भैया लौटे?'
'घुरि गेल रहितियन्हि त' हम की अईठां रहितहुँ?' स्त्री मोने मे बाजलै। प्रत्यक्षत: मूड़ी नयिं मे डोला देलकै।'
'ये भी अभी तक नहीं लौटे हैं। मगर फोन कर दिया है कि लौटेंगे। फिर भी गर हालात ज्यादा खराब हुए तो उधर ही कहीं किसी रिश्तेदार के यहाँ रूक जाएंगे।' माउगि बाजलै।
स्त्री चुपचाप ओकर मुंह तकैत रहि गेलै। ओहि दीपा रूपी स्त्रीक चेहरा पल-पल बदलि रहल छलै। माउगि रेशमा कहलकै - 'उनका फोन नहीं आया है तो तू ही पता कर ले न?'
'कत'? ओ कत छथि, हमरा कहि के जाइ छथि जे कहै छी जे फोन करी आ की दनि करी, कहाँ दनि करी।' स्त्री अपन विवशता मे खौंझैली।'
'हौसला रखो। सब ठीक हो जाएगा।'
मुदा सभ ठीक नञि भेलै। माउगिक मरद आबि गेलै। शौकत भाइ के देखि क' रेशमाक मुंह मुरझाएल फूल पर मारल पानिक छींटा जकाँ तरोताजा भ' उठलै। दीपाक चेहरा पर सेहो आंशिक आश्र्वस्तिक भाव उभरलै। बेस! एक गोट त' सकुशल आबि गेलाह। आब दोसरो आबि जाथि त' आ निश्चिंत भ' जयतियैक। अहिना सबहक सर समांग सकुशल अपना अपना बासा घुरथि जाथु त' सबहक घरक जनी जाति के कतेक आश्र्वस्ति भेंटतैक! ओ शौकत भाइ स' शहरक मूड पर कनेक गप सप कर' चाहै छलै। मोन मे छलै जे आकर परेशानी आ चिंता स' शौकत भाइ सेहो कनेक सरोकार राखति। पूछथि कनेक मनोजक मादे, कहथि कनेक शहरक हालचालि। मुदा शौकत भाइ त' तेहेन ने सख्त नजरि स' घूरि क' रेशमा के देखलनिह कि ओहि नजरिक कठोरता आ बेधकता दीपा सेहो बूझि गेलै आ कहलकै -'चलै छी रेशमा, बच्चा सभ असगरे छै।'
बाहर मे दंगा आ घर मे भूकंप आबि गेलै। मर्द प्रतिवादक गाड़ी पर फर्राटा स' सवार भ' गेलै -'कहा था न कि किसी अपने कहे जानेवाले पर भी भरोसा मत करना। क्या जरूरत थी इतनी रात को इसे बिठाए रखना? इन काफिरों का कोई भरोसा है क्या?'
'रेशमा, ई कोफ्ता शौकत भाइ लेल। दिने मे बनौने छलहुं। हमरा बूझल अछि जे हिनका कोफ्ता बड्ड पसंद छै।' स्त्रीक फेर प्रवेश भेलै। माउगि फेर सहमि गेलै। मर्द फेर तनतना गेलै।ओ अई लल्लो-चप्पो स' प्रसन्न नञि भेलै। स्त्रीक गेलाक बाद गरजलै -'फेंक दो इसे डस्टबिन में। क्या ठिकाना, कुछ मिला-विला कर लाई हो।'
माउगिक करेज कनछलै -'अहीं सभ एक-दोसरा लेल दुश्मन भ' सकै छी। माउगि त' माउगे होइत छै। सभटा दुख त' ओकरे माथ पर बजरै छै। ओकर मरद के किछु भ' जेतै त' ओकरा अहिना अपन सगरि जिनगी काट' पड़तै। आ अहाँ आओरक घरवाली मरतै त' कब्र मे देह गललो नञि रहतै कि दोसर निकाहक मुबारकबाद बरस' लागतै। यौ - माउगि हिन्दू-मुसलमान आ कि क्र्रिस्तान नञि होई छै। ओ खाली माउगे होइत छै।'
मुदा नञि! माउगि खाली माउगे नञि होइ छै। ओ नारी, स्त्री, माउगि, मौगी सभ भ' जाइ छै। आ सेहो कठपुतरी बनिक'। आब देखियौ ने! शौकत भाइ एम्हर पहिने आगि जकां बररसलन्हि आ फेर कने प्रेमक फूंही खसबैत आस्ते आस्ते क' क' तेना ने बुझेलखिन्ह जे कि रेशमा सेहो पतिया गेलै आ तय क' लेलकै जे ई कोफ्ता काल्हि भिन्सर मे बर्तन मांजयबाली के द' देल जेतै। ओम्हर दू बजे राति मे घुरल मनोज बाबू नामक मरदक फरमान सेहो निकललै जे आओर कतहु जाइ त' जाइ, बगल बला घर मे कथमपि नञि। ठीक पुरना जमानाक राजकुमार बला कथा जकाँ - पूब जाउ, पच्छिम जाउ, उत्तर जाउ मुदा दक्षिण कहियो नञि जाउ आ अहि अतिरिक्त सावधानी मे ओ सभस' पहिल काज कएल जे अपन दरबज्जा पर साटल 'ऊँ' स्टिकर के नोंचि-चोथि क' उजाड़ि देलन्हि।
आबी, कनेक एम्हर ईहो दुनू गोट मौगीक खोज खबरि ल' ली। ई दुनू मौगी ऊपरका दुनू स्त्री आ माउगि स' जुड़ल छली से त' अहां अओर के मोने हएत। ई दुनू छल भगवती आ जोहरा जे दीपा आ रेशमाक घर मे बर्तन चौका करै छल। ईहो एकटा संयोगे छल जे भगवती नामक मौगी रेशमा नामक माउगिक घर मे काज करै छलै आ जोहरा नामक मौगी दीपा नामक स्त्रीक घर मे। ईहो दुनू मौगी उपरकी दुनू माउगे जकां पड़ोसिया छलै।
आइ भगवतीक घर मे भम्ह लोटै छलै। आध सेर आटा बांचल छलै। तकरे रोटी बनाक' अपन चारू धिया-पुता के खुआ देने छलै - भिन्सरे मे। आब बेरहटिया स' ई अधरतिया भ' गेलै। दोकान बंद आ पाइक खूँट खुल्ला। कोनो दिस स' रस्ता नञि! धिया-पुता के ठोक-ठाकि क', एक-दू चमेटा खींचि क' सुता देने छलै। आब जागल-जागल भरि पोख पहिने अपन मरद के गरियौलकै जे ठर्रा आ अढ़ाई सौ रूपैयाक लालचि मे दंगा फोड़'बला लेल काज कर' चलि गेल छलै। ओहि स्त्री दीपे जकाँ ईहो भगवती मौगी अपना मरद के रोकबाक प्रयास कएने छलै आ मनोजे बाबू जकाँ ओकरो मरद ओकर अक्किल के ओकर ठेहुन मे रोपैत चलि गेल छलै आ बाद मे चेथड़ी भेल देह ओकर अक्किल के ओकर ठेहुन मे स' निकालि क' माथ मे राखि देलकै। मुदा एखनि त' माथ मे राखल अक्किल सेहो भुतियाएल छलै। हारि थाकि क' ओ धिया-पुता लग ढेर भ' गेलै जे आब त' भिन्सरे मे भ' सकै छै किछु। करफू लागल रहौ कि किछु। पुलिसबला गोली मारौ कि डंडा। मेम साब ओहिठां त' जाइए पड़तै। दू गोट लोभ - पगार भेटबाक आ सदिखन जकाँ अहू बेर ततेक बचल-खुचल भेटि जेबाक आस जाहि स' चारू धिया-पुताक खींचखाचि क' जलखई त' भइये जाइ छै। मुदा भिन्सर त' हुअए पहिने! हे सुरूज महराज! जल्दी बहार आबथु!'
सुरूज महाराज त' प्रकट भेलाह, मगर दोसर मौगी ई मौगीक रस्ता छोपि देलकै -'तुम बच्चावाली औरत! तुम किधर कू जाएगा ये आफत में। मेरे कू जाने दो। अपुन का क्या है? अकेला औरत। पुलिसबाला गोली मार भी दिया तो क्या हो जाएंगा। और जो नहीं मारा तो तेरा मेम साब का भी काम अपुन करके आ जाएंगा आउर तेरा पगार आउर खाने-पीने का जो कुछ भी देंगा वो सब लेके आ जाएंगा। ठीक?' आ अंचरा मे स' गरम-गरम चारि टा भाखरी निकालि क' थम्हा देलकै - एतबे बचल छलै, तैं एतबे ...
जाबथि भगवती किछु सोचय, किछु बाजय, जोहरा नामक ई दोसरकी मौगी चिड़ै जकाँ फुर्र स' उड़ि गेलै। भगवती मौगी थकमकाएले रहि गेलै, जेना जोहराक मरद दंगा बलाक बीच मे फंसल थकमकाएले रहि गेल छलै आ पछाति मे अपन टूटल - भांगल फलक ठेला आ ओहि पर सजाओल सभटा फले जकाँ पिचा-पिचू के थौआ-थौआ भ' गेल छलै। दीन ईमानक पक्का, पाँचो बेरक नमाजी आ सभटा जनानी के दीदीए आ भाभी कहैबला ओकर मरद जोहरा हिरदै में जिनगी भर लेल कांट छोड़ि गेलै - ओकर देह भरि पोख देखबाक साध मोने मे रहि गेलै आ तहिये स' ई काँट कहियो ओकर पूरा देह मे गड़' लागै छै आ कहियो अपन मरदे जकाँ मौगीक अपनो सौंसे मोन आ देह थौआ-थौआ भेल बुझाए लागै छै।
नुका-चोरा क', झटकारि क' जोहरा दुनू स्त्री आ माउगिक घरक काज कर' पहुँचि गेलै। वाह रे पुलिसबलाक चौकस नजरि! अल्लाह! जोहरा शुक्र मनौलकै। जाए बेर सेहो नञि पडए ओह दरिंदा सभक नजरि त' बेस। आएल त' असगरे छलै, जाएत त' भगवतीक दरमाहा आ खाए-पियक समान सेहो रहतै। खेनाइ-पिनाइ त' रोड पर चलि जेतै आ पाइ जानि नञि ककरा पाकिट मे - दंगाबलाक कि पुलिसबलाक।
माउगि आ स्त्री कतेक बेर दुनू मौगी स' ठट्ठा केने छलै - "गै, दुनू अपन-अपन मेमसाब बदलि ले। मियां मियांक घर मे आ हिंदू हिंदूक घर मे। तहियाक मजाक आइ दुनू माउगि आ स्त्री के वास्तविक लागि रहल छलै - दुनू मरद जे झोटैंला पंचक ई मजाक पर कहियो कान नञि देलन्हि, आइ गंभीर फैसलाक तीर, कटार ई दुनू माउगि पर संधानि देलन्हि। फर्मान बंदूक स' गोली जकाँ बहिरा गेल छलै आ ई दुनू के आब ओहि गोली के अपना-अपना करेज मे धँसा क, धँसलाक बाद अपना-अपना के जीवित, चालू पुर्जा राखैत ओहि फर्मान पर अमल करबाक छलै।
जहिया ठेला छलै, फल छलै आ फलक ताजगी जकाँ मुस्की मारैत ओकर मरद छलै, तहिया जोहरा के काजक कोनो दरकार नञि छलै। दीपा ओकर चेहराक मासूमियत आ खबसूरती देखि क' सोचै बेर-बेर - जे कोनो नीक घरक स्त्री रहितियैक त' रूप-रंग झाड़-फानूस जकाँ चमकतियैक। मुदा एखनि त' ओकर उदास मुंह, उड़ल रंग आ बेजान कपड़ा। हठात ओकरा जोहरा मे रेशमाक झलक भेटलै त' बड़ी जो स' ओ चेहा उठलै। मोने मोन अपना के लथाड़लकै। जतेक गारि अबै छल, सभटा अपना मोनक ऊपर खाली क' देलकै। जोहरा काज क' क' रेशमा ओहिठां चलि गेल छलै। मनोज बाबू सुतले छलाह। दीपा फ्रिज मे स' झब-झब समान सभ बाहर कर' लागलै।
फेर कॉलबेल। फेर दीपाक मुंह। फेर रेशमाक बदलैत रंग। रेशमा स' कोनो औपचारिक रिश्ता त' छलै नञि! तै धड़ाधड़ि भन्से मे चलि गेलै -'जोहरा! ई खाए पियक समान सभ छै। भगवती के द' दिहें।'
'लेकिन मैं जो ये सब तुझे दे रही हूँ, ये सब केवल तेरे लिए हैं। किसी काफिर-वाफिर को नहीं देगी तू और सुन! कल से तू उधर नहीं, इधर काम करेगी। दस रूपए ज्यादे ले लेना। चलेगा। वो चाहे तो उधर करले। कल साहब यही कह रहे थे।'
थकमक भेल स्त्री दीपा देखलकै - भन्साघरक स्लैब पर जोहराक देल खाद्य सामग्री मे रतुक्का कोफ्ता। ओम्हर कोफ्ता ओकरा अंगूठा देखा रहल छलै आ एम्हर रेशमाक गप्प ओकर करेज पर आड़ी चला रहल छलै। त', कतेक पतिव्रता स्त्री छै। पति जे कहलकै, तुरंत ओकर ताबेदारी मे लागि गेलै। आ ओ? दू बजे राति मे घुरल मनाज् बाबू स' फिरकापरस्ती पर बहस केलकै आ जोहरा भगवतीक प्रसंग पर मना क' देलकै जे ओ नञि करतै काज कर' बालीक अदला-बदली।
मुदा आब? जौं ई मौगी मानि गेलै त' ओकरा त' डबल फैदा। आ ओम्हर बेचारी भगवतीक काजक नोकसान। तहन त' नीके छै ई अदलाबदली। तैं ओहो दही में सही मिलेलकै। ओना त' ओहो अदला-बदली के व्यावहारिकताक जामा त' पहिराइये देने छलै जहन कि फ्रिज से खाद्य सामग्री निकालि क' ओ भगवती लेल आनने छलै। कहियो ई नञि देखल-सुनल जे काज करए किओ आन आ खाएक पियक भेटै कोनो आन के।
मुदा ई मौगी ! जोहरा मौगी! केहेन खरदार! केहेन जबर्दस्त! केहेन जोरगरि! ओ चकचक करैत दुनू माउगिक मुंह देखलकै। बाजलै किछु नञि। खाली रेशमा स' कहलकै -'करफू लगा हुआ है। भोत मुश्किल से आया मैं। कल आने को होएंगा कि नेई, मालूम नेई। भगवती अपना पगार वास्ते बोला है। आप दे देंगा तो मैं ले जाके उसकू दे देंगा।'
'बोल उसे वो खुद आकर ले जाएगी। जब तू आ सकती है तो वो क्यों नहीं। और अच्छा है न! पुलिस की नजर चढ़ गई तो एक काफिर तो घटेगा कम से कम।'
कि माउगि गै माउगि! हम माउगि, तों माउगि, ई माउगि; ओ माउगि - सभ माउगे-माउगि! इहो चारो माउगे माउगि। मुदा ई मौगी - छोटहा लोग - मसोमात जोहरा त' जेना पुलिसक गोली आ दंगाबलाक ईंट, पत्थर, बोतल घासलेट तकरो सभ स' बेसी आक्रांत भ' उठलै। काली जकाँ, दुर्गा जकाँ, चंडी जकाँ ! 'मेम साब! आप दोनों अपना-अपना सामान रख लो। मेरे कू नेई चाहिए ऐसा खाना, जिसमें शैतानी खून बोलता हो। ई दंगा - आप दोनों का मन मे इतना फरक पैदा किएला है कि आप दोनों एक मिनट में अपना से गैर बना दिया। भगवती तो बच्चा लोग का खातिर आने को तैयार था। मईच रोका उसकू कि मेरा क्या! मइ अकेला माणस। पुलिस गोली मारेंगा तो भी क्या चला जाएंगा मेरा। पण उसकू कुछ होएंगा तो उसका बच्चा लोग यतीम हो जाएंगा, जैसे मइ हो गया अपना मरद का जाने से। आपलोग बड़ा लोग। इसलिए आपलोग का बड़ा बात। बड़ा समझदारी। मेरे कू तो खोपड़ी नेई। आपको भगवती को नेई रखना, मति रखो। उसका पगार नेई देने का, मति दो। लेकिन कल से मइ भी काम पर नेई आने का। लेकिन उसका पहिले अभी आपका घर मे मइ जो काम किया, वो पइसा मेरे कू अब्भी का अब्भी देने का। वो मेरा हक्क है। मइ उसकू लेके जाएंगा आउर जो मर्जी आएंगा, करेंगा। आपका ई भीख नेई चाहिए मेरे कू।'
मौगियो आओर बाजि सकै छै, सोचि-समझि सकै छै! एहेन अजगुत कथा ! बाप रौ बाप! दुनू माउगि के साँप सुंघा गेलै। ई मौगी भ' क' एतेक नाटक! माउगिक सोझा मे एकर एतेक टनटनी छै ने। कनेक साहेबक सोझा मे पड़' दियौक। सभटा बिलाडिपन एके क्षण मे घुसडि जेतै आ ओ फेर केथरी जकां गुड़िया-मुड़िया जेतै। रेशमा सोच लागलै। यदि शौकत मियां उठि क' आबि जाथु त' एकर मुंहक टनटनी एखने बंद भ' सकै छै।
नीक भेलै। शौकत मियां आबि गेलाह! भन्साघरक स' भोरुक्का चाहक गन्धक बदला ई खिच-खिचक गंध बर्दाश्त नञि भेलै आ अधकचरा भेल नीनक खौंझ स' भरल ओ बाहर निकललाह!
'क्या हुआ? सुबह-सुबह चाय देने के बदले घर को कर्बला का मैदान क्यों बना रखा है?' ड्राइंग रूम भड़कलै। रेशमाक चेहरा चमकलै। दीपा शरीर स' एम्हर छलै आ मोन स' मनोज कत'। तैं ओ संभ्रमित सेहो भेलै। मुदा जोहरा ओहीठां छलै - तन आ मोन दुनू स'। कतहु कोनो तरहक बनावटी चमक नञि, मुंह पर कोनो तरहक भ्रमक चेन्हासी नञि। ओ माथ पर ओढ़नी धेलकै आ भन्साघरक खिचखिच के ओतहि छोड़ैत ड्राइंगरूम में पहँुचि गेलै -'साब! मेरे कू बताओ, ये दंगा हम और आप कराया क्या? आओर जो कराया, उसका बदन का एक बाल भी गिरा क्या? भगवती का आदमी गया, मेरा मरद गया। तो क्या ये सब उसका, मेरा या आपका चाहने से हुआ? कल को खुदा न करे, आपको या वो साब को कुछ हो जाता तो वो सब आपका या आपका मेमसाब लोग का चाहने से होता था क्या? आओर ये मारामारी का फरक किसका पर गिरेंगा साब। हम औरत लोग पर। बेवा तो अपुन लोग होता है न साब! और बेवा खाली बेवाइच कहलाता - हिन्दू बेवा आ मुसलमान बेवा नेई। साब, मइ जाता। बस मेरा आज का काम का पइसा दे दो। उस पइसा से मेरे जो मर्जी करेंगा, जिसके लिए मन करेगा सामान खरीदेंगा।'
ड्राइंगरूम गरजलै -'क्या बकवास लगा रखी है। रेशमा, तुम इनलोगों को यहाँ से भगाती क्यों नहीं?
भन्साघर फेर डेराएल चिड़ई भ' गेलै। दीपा स' आब सहन नञि भेलै। ओ जाए लेल डेग उठेलकै। जोहरा एक पल भन्साघर मे मोजद दुनू माउगि के देखलकै। फेर ओकरो डेग उठलै। आ भन्साघर जेना भूकंप स' डोल' लागलै। आब कनेक स्थिर भेलै। स्वरक अरोह-अवरोह मे सेहो स्थिरता अएलै। उठल डेग स्वर स' मिलान कर' लागलै -'जोहरा, ये सब ले जाओ और भगवती की पगार भी। हालात ठीक होने पर ही उसे घर से निकलने देना और तुम भी तभी आना। और दीपा, बैठो न! चाहो तो तबतक शौकत मियां से बात करो या फिर यहीं किचन मे मेरे साथ। मैं तुरंत चाय बनाती हूँ। जोहरा, तुम भी पीकर जाना।'
वाह रे तिरिया चरित्तर वाह! ऋषि मुनि सभ कहिये गेलैन्हिए जे देवो नञि जानि सकलाह त' पुरूषक कथे कोन? किन्तु अईठां एहेन कोनो गुंफित रहस्य नञि छलै, नञि त' काम केलिक कोनो नुका छिपी छलै, ने नैनक कटाक्ष आ बैनक मुस्कान छलै। अईठाँ त' एकेटा चीज पसरल छलै - चाह मे, पत्ती में, चीनी मे, कप मे - माउगे -माउगि। चाह, दूध, चीनी आगिक गरमी स' एके रंग ध' लेइत छै, एकमेक भ' जाएत छै। बनल चाह मे से चाहक रंग, दूध, चीनी के अलग-अलग करब मोश्किल। ईहो माउगि सभ चाहे जकाँ एक मेक भ' गेल छलै।
शौकत साहब ड्राइंगरूम में चाहक चुस्की ल' रहल छलाह। चाहक भाफ ड्राइंगरूम ठरल, बर्फ भेल सर्दपना के तोड़लकै कि नञि, पता नञि; मुदा सौंसे भन्साघर मे भाफक नरम गरमी पसरि गेलै। आ ओहि नरम-गरम माहौल मे देखाई पड़लै जे एकटा मौगी चीज बतुस आ भगवतीक पगार ल' क' झटकल चलल जा रहल छै। एक गोट स्त्री आ दोसर माउगिक आँखिक पानि टघरि क' चाहक प्याली मे खसि रहल छलै। चाह नमकीन भेलै कि मीठे रहलै, सेहो नञि बुझेलै। खाली एक गोट स्वर ओहि भन्साघर मे बरकि गेलै - बरकैत गेलै - 'दीपा हम औरतों के दुख कितने एक समान होते हैं न!'
'भगवान नञि करथु ककरो माँगि आ कोखि उजड़ै।'
'आ श्मशानक मनहूसियत ककरो घर मे पैंसए।'
लोक आओर कहे छै, माउगि-माउगि अलग होई छै - नारी, स्त्री, महिला, माउगि, मौगी, जनी - हौ जी ई एतेक नाम द' देने ओ सभ बदलि जाइ छै की ? कहू त' ! एहनो कतहु भेलैये !


text:
तीन बेर बिहार क मुख्यमंत्री रहल डॉ. जगन्नाथ मिश्रा क राजनीतिक सफ़र मे कईटा मोड़ आ उतार-चढ़ाव आयल। कांग्रेसी परिवार स ताल्लुक रखनिहार जगन्नाथ मिश्रा एक वक़्त मे ‘मौलाना’ भ शक्तिशाली क्षेत्रीय क्षत्रप बनि कए उभरल छलाह, जिनकर अंत भारतीय जनता पार्टी क दुहारि पर ‘भक्त’ रूप मे भेल।
एहि यात्रा क बीच मे कुछ काल लेल हुकर पड़ाव जनता दल यूनाइटेड सेहो रहल, जाहि ठाम हुनकर संगहि हुनकर पुत्र नीतीश मिश्रा सेहो राजनीति यात्रा शुरु केलथि। 2005 स 2009 क बीच नीतीश कुमार क सरकार मे नीतीश मिश्रा कैबिनेट मंत्री रहलाह।
जखन-जखन जगन्नाथ मिश्रा मुख्यमंत्री बनलाह, तखन तखन सरकार मे पैघ नीतिगत फैसला भेल। सहकारिता, सरकारीकरण आ समाजवाद हुनक कार्यकालक विशेषता रहल। पहिल कार्यकाल मे औद्योगिक सुधार केलथि, जाहि मे निजी कारखाना सबहक सरकारीकरण भेल। दोसर कार्यकाल में शिक्षाक क्षेत्र मे सुधार केलथि जाहि मे उर्दू कए दोसर राजकीय भाषा आ निजी स्कूल आ कॉलेज कए सरकारीकरण केलथि। तेरस कार्यकाल छोट मुदा भागलपुर दंगा के सामाजिक सुधारक काज करबा लेल प्रयासरत रहलाह। प्रेस बिल आ आंखिफोडबा कांड क अलावा बॉबी हत्याकांड हिनकर कार्यकालक चर्चित घटना रहल।
1970 क दशक मे बिहार कांग्रेस विरोधी आंदोलन क केंद्र मे रहल। तखन राजनीति मे नौसिखिया जगन्नाथ मिश्रा कए तत्कालीन प्रधानमंत्री इंदिरा गांधी पैघ ज़िम्मेदारी देलथि। 11 अप्रैल, 1975 कए जगन्नाथ मिश्रा पहिल बेर बिहार क मुख्यमंत्री बनलाह। इ बहुत कठिन समय छल। ओहि साल 3 जनवरी कए हिनकर पैघ भाई आ तत्कालीन रेल मंत्री ललित नारायण मिश्रा क हत्या समस्तीपुर मे करि देल गेल छल। आपातकाल क दौरान कांग्रेस पार्टी क सामने पैघ चुनौति छल।
हिनकर मुख्यमंत्री बनबा स ठीक एक साल पहिने मार्च 1974 मे बिहार मे छात्र आंदोलन क शुरुआत भेल छल। ओकर धाह स जेपी आंदोलन क नाम स आगि धधकी गेल छल। अब्दुल ग़फ़ूर क बाद जखन इ मुख्यमंत्री बनलाह त हिनकर बैस महज़ 38 साल छल। देश क सबस युवा मुख्यमंत्री छलाह। मिश्र एहि पद पर 30 अप्रैल, 1977 तक रहलाह। 21 महीना क आपातकाल क बाद जनता पार्टी की सरकार सत्ता मे आयल आ कर्पूरी मुख्यमंत्री भेलाह।
1980 क चुनाव मे इंदिरा गांधी क जीत क बाद उत्तर भारत क कईटा राज्य मे दोबारा चुनाव भेल। बिहार मे कांग्रेस क जीत क बाद जगन्नाथ मिश्रा कए फेर स मुख्यमंत्री बनाउल गेल। ओ दोसर बेर 8 जून, 1980 कए मुख्यमंत्री पद क शपथ लेल आ 1983 मे स्वतंत्रता दिवस क एक दिन पहिने यानी 14 अगस्त कए हुनका पद स हटा देल गेल।
गांधी परिवार क विश्वस्त हेबाक बावजूद ओ बिहार मे कांग्रेस क भीतर कईटा प्रतिद्वंद्वी ढार केलथि। अपन दोसर कार्यकाल क दौरान ओ राज्य मे उर्दू कए दोसर आधिकारिक भाषा क मान्यता देलथि। जुलाई 1982 मे जगन्नाथ मिश्रा राज्य क विधानसभा मे कुख्यात बिहार प्रेस बिल अनलाह। ओकरा सदन स पास करेलाह। एहि मे प्रेस कानून क उल्लंघन करनिहार पत्रकार लेल सज़ा क प्रावधान कैल गेल छल। देशभरि क पत्रकार एकर ख़िलाफ़ आवाज़ उठल। एहि क़ानून कए आपातकाल स जोडल गेल। विरोध मे अख़बार अपन संस्करण कए बंद केलक। एक साल बाद भारी विरोध क कारण राष्ट्रपति क मुहर लगबा स पूर्व इ बिल वापस ल लेल गेल।
साल 1989 मे भेल भागलपुर दंगा क बाद कांग्रेस पार्टी क सूरज डूबए लागल छल। केंद्र मे कांग्रेस क हार आ वी.पी. सिंह सरकार बनलाक बाद राजीव गांधी स्थिति कए देखैत छह साल बाद जगन्नाथ मिश्रा कए एक बेर फेर बिहार क मुख्यमंत्री बनेलाह, मुदा कोनो फायदा नहि भेल।
फ़रवरी 1990 मे विधासनभा चुनाव कराउल गेल, जाहि मे जनता दल क लालू प्रसाद यादव कांग्रेस कए बिहार क सत्ता स बेदख़ल करबा मे कामयाब रहलाह। 10 मार्च, 1990 कए लालू प्रसाद यादव बिहार क नव मुख्यमंत्री पद क शपथ लेलथि। आओर एहि तरह स जगन्नाथ मिश्रा बिहार क अंतिम कांग्रेसी आ सवर्ण मुख्यमंत्री साबित भेलाह।
लालू प्रसाद यादव आ जगन्नाथ मिश्रा राजनीतिक प्रतिद्वंदी छलाह, बावजूद एकर दूनू मे कईटा समानता अछि। जनवरी 1996 क चारा घोटाला मे दूनू क नाम सामने आयल। घोटाला स जुड़ल एक मामला मे दूनू दोषी पाउल गेलाह। मिश्रा जेकां लालू सेहो ईलाजरत छथि।
दूनू कहियो राज्य क अल्पसंख्यक राजनीति क चैंपियन मानल जाइत छथि। हालांकि एक समय एहन आयल जखन दूनू नेता अपन पार्टी क त्याग केलथि। लालू यादव जनता दल से अलग भ अपन पार्टी राजद बनेलथि त जगन्नाथ ओहि पार्टी कए त्यागि देलथि जे हुनका राज्य क तीन बेर मुख्यमंत्री बनेलक। अपन बिहार विकास पार्टी आ ओकर बाद जदयू मे रहलाह आ अंत में ओकर हाथ पकडि लेलथि जेकर विरोध स हुनकर राजनीति जीवन शुरु भेल छल आ जीवन भरि ओकर विरोध मे चलल। पिछला चुनाव मे मोदी क भक्त क रूप मे हिनकर राजनीतिक सक्रियता देखल गेल।
प्रेरक साभार – बीबीसी हिंदी डॉट कॉम